Lifan-Z/Chinese-poetries-txt huggingface dataset:
百尺游丝入座来，浮岚空翠入樽罍。谈谐自得江山助，觞咏不劳丝管催。滕阁风流今未远，南楼气味唤仍回。城鸦欲曙众客醉，木末阑干悬斗魁。
城上栖乌尾毕逋，寒塘乌影过相呼。一天欲放山阴雪，六幅如观栗里图。问老自应师粲忍，扶衰初喜得封胡。香醪已熟糟床注，唤客无劳满眼酤。
步屧欣逢释梵宫，余霞尚带日归红。峰前晚霭晚来积，岫外秋天秋满空。独鸟深藏欹牖树，幽花香逐下山风。青灯耿耿照无睡，赖有能诗老赞公。
议郎梁狱坐口语，置散投闲今放回。令节由来迫吹帽，幽园寻胜独登台。共歌昭代得银瓮，何暇著书名玉杯。此口惟堪饮醇酎，人间万事要寒灰。
平居懒与慢相亲，寄傲行歌似隐沦。水退荷花饥残暑，秋来山色挽幽人。从雌㶉𫛶窥黄帽，旁母凫雏映白苹。兴罢归来去高卧，诗成聊复寄雷陈。
年侵畏病酒尊空，矧复听歌盛小丛。烟际鸟呼云际雨，花边蝶舞柳边风。向来怀抱愁眉外，今日懽娱醉眼中。何用花奴鸣羯鼓，新诗解秽思无穷。
山林投老更疏慵，尚有跻攀兴不穷。绝壑久忘蛇起陆，寒窗聊食雁来红。人方嵇阮似无愧，诗比阴何或未工。永夜不眠茶作祟，一灯明暗鸟呼风。
故岁新芽约略黄，重来败叶带飞霜。寻幽少脱尘劳梦，访旧颇熏知见香。深谷鸣钟云暗淡，半峰斜照树微茫。去天尺五今应是，璧月珠星挂上方。
群峰罗立紫崔嵬，无复市声蚊聚雷。远峤云屯飞鸟没，寒江烟敛健帆开。暖眠犊子阳关草，香逐蜂须阴谷梅。散策扪萝觅归路，摩挲苍石更裵回。
疏山翠气连眉妩，云外飞鸿点点愁。只在吴头并楚尾，非关张掖至幽州。著书繁露想成癖，待诏公车安足求。何日芒鞋寻旧约，兰旌荪楫共优游。
宝峰嵚﨑青未了，枕下滩声走白沙。谷口不应无小隐，桃源真恐有人家。寒猿饮水避帆影，槁叶随波上桨牙。苦忆南州徐孺子，归舟天际暮云遮。
云外头陀是去年，已看汀草涨晴川。梦中未觉关河远，枕底忽闻钟鼓传。但可马曹聊拄頬，看渠鳯阁竞加鞭。蓬窗想得司春瓮，一夜糟床酒注泉。
山雨萧萧作快晴，郊园物物近清明。花如解语迎人笑，草不知名随意生。晚节渐于春事懒，病躯却怕酒壶倾。睡余若忆旧交友，应在日边听晓莺。
风吹𫁂䅉半传黄，凖拟中厨云子香。潮水忽生添野水，山光便可接湖光。难求尘外餐霞侣，未试囊中辟谷方。径遣阿连聊检校，饥雷已复殷枯肠。
鸟乌声乐客还家，僮仆懽迎日未斜。小径潜筠新长笋，幽斋茂树晚多花。深惭曲蘖留春住，尚觉年颜老去賖。出处由来非细事，弄泉莫忘饱烟霞。
云汉昭回泮水边，诸生拜舞鳣堂前。老翁七十荷衣绿，弟子三千桂魄圆。乐正足伤何必虑，伏生口授尚能传。墨池载酒容他日，门外侯芭也可怜。
幽人衣带病余宽，终日萧然懒正冠。柳絮野莺春向晚，榆羮杏粥食犹寒。倦于杯杓生新兴，频有邻仪救老残。试把一尊招近友，放歌聊复罄交懽。
养疴丘壑玩寒藤，领略鸡园最上乘。射虎已惊生李广，登龙行复见元膺。九原烟雨悲埋玉，一代功名定伐冰。安得董狐南史笔，发扬潜德到云仍。
长芦老人半圣号，眉毛不惜为谈空。静委耽禅如缚律，悬知选佛胜封公。影沉寒水雁无意，春入幽园花自红。欲向池阳参百问，却惭勾贼乱家风。
平生刚直隐长虹，收卷波澜说苦空。翰墨场中无李广，苾𫇴园里有支公。未应雪浪侵头白，想见丹砂入頬红。骢马他年焚谏草，看君妙手试宗风。
老觉余生如过鸟，何宁留迹寄长空。一丘一壑应还我，三沐三薰尽付公。病懒自知玄尚白，醉余贪看碧成红。荀家兄弟俱奇绝，时听淮南好国风。
平原翁仲草蒙茸，种竹当年语竟空。群从嗟予真漫叟，象贤期女继汧公。别来江草唤愁碧，书到山阴称意红。瘗鹤银钩光照坐，行书正欲乞杨风。
有宅一区聊解嘲，清风历历自鸣瓢。买山作隐吾无取，为黍杀鸡何用招。鱼托么荷障斜日，箨随新竹上层霄。个中已了一生事，倒屣安能求度辽。
五柳先生同旧科，壶觞终日盼庭柯。一行作吏事皆废，三径就荒君若何。问字有谁堪载酒，谈经许我或操戈。平生独自赏音者，听此殷勤劳者歌。
上人霜鹘气横秋，法界重重幻笔头。已泛毗卢真觉海，戏裁佳句比汤休。云开鹤岭露兰若，波起洞庭霜橘洲。华髪萧骚濒老境，多情猿鸟替人愁。
玉人皮里有阳秋，句入丹青顾虎头。压倒何劳讥陆陆，老衰得懒欲休休。支床梦破严城角，决眦风回落雁洲。遣兴竟须桑落酒，谈间莫著畔牢愁。
蒲萄政复得凉州，底事微官章水头。早岁已能交北海，高怀乃肯顾韩休。手妙他时扫银夏，胸蟠佳处协沧州。谁言京兆画眉妩，后院悬知多莫愁。
传诗句句烂生光，妙手殷红入象床。本自奉常参定脉，定从儋耳悟神方。玉花自合归天厩，黄鹄应须下建章。见说年来真欲隐，转身一路直须强。
豪气向来回万牛，笔端衮衮楚江流。拾遗已见传三赋，平子不应吟四愁。柱后许时淹阔步，石渠看即副旁求。老夫病著苍崖底，细和尧民击壤讴。
江头杨柳曲尘姿，弄日晴空百尺丝。骑省风流还有赋，吴筠英妙更能诗。杀鸡为黍相期处，问雁呼卿政此时。下榻深惭徐孺子，非关劳者作歌辞。
已透韶阳向上关，蔬盂茗椀毎开颜。头颅无意扫残雪，毳衲徒来着坏山。瘦节直疑青嶂立，道心常与白鸥闲。归来天末一回首，应在孤峰烟霭间。
袖手脱鞋悲太白，搴旗缚敌笑光颜。自知日面与月面，莫问南山与北山。独秀峰前云不隔，莲花洲下水长闲。还乡一曲真奇绝，与子终朝谈笑间。
别去鹧鸪思日寒，书来鹎𫛥语林端。我怀求仲径方扫，君向山阴兴已阑。细读清诗如艶雪，何时痛饮剧奔湍。悬知作草非卖菜，要自心期礼数宽。
杨柳江头星宿疏，呼船梢子散林乌。烟横云卷树出没，天澹波平山有无。稚子摠参三洞箓，病躯长佩五灵符。步虚声里瞻风马，颇觉神清到蘂珠。
晓悟无生贝叶经，起宗真喜得人英。风流定自压全楚，文物由来继两京。谢传平生处华屋，滕公俄忽掩佳城。哀荣赠典他年在，翁仲何知泪满缨。
花边犹舞旧时蝶，屋角还鸣他日禽。但讶镜中颜色改，讵知门外岁华侵。一杯相属步兵酒，三叠共听中散琴。有慨余怀聊复写，雨余汀草自青深。
邻鸡戒晓暮钟催，老境俱从里许来。但喜书云占嗣岁，讵知缇室暗飞灰。和风欲上千门柳，协气先传五岭梅。弟劝兄酬真乐事，灯前细酌莫停杯。
朔风卷我屋间茅，乌鹊含将去作巢。执扑鸠工课奴客，巡檐长啸望江郊。谢公五畞似能保，扬子一区聊解嘲。欲学参谋怀广厦，苦无鳯觜续弦胶。
景纯机上为裁剪，浅碧深藏称意红。要与飞鸿同保社，肻随凡鸟在樊笼。鸣堦鼓翼何劳尔，介羽登场略未工。赤帻漫多安足数，尸乡反笑祝鸡翁。
老火微微迹已陈，稚金稍稍欲亲人。蛛丝曲缀当时态，旧叶频浇见在身。女隶不堪严侍立，天孙谁识靓妆新。柳州太巧何须乞，怜汝题诗正角巾。
细听㶁㶁水流涧，静看悠悠山放云。涧底游鱼随叶下，岩间独树藉云分。残星已发招隐寺，落日愿仾耶舍坟。却背孤村入城市，沙边深愧白鸥群。
不到梅川已十年，市桥官柳尚依然。追寻耆旧知谁在，触拨清愁不欲眠。兰若霜钟犹唤睡，平阳宰木上参天。倦游客子心无际，眼尽岗原起暮烟。
闻说仙茅胜钟乳，移根远自西山阿。岂独客来尘意少，更觉夜眠幽气多。避谤何须求薏苡，去家不减食藦萝。候门稚子成群后，矍铄仍看马伏波。
卧看云生舍北篱，起来临镜慰衰迟。欲投未落鹤盘屿，将去还留鹊绕枝。天上汉庭劳梦寐，峤南殷鉴恐羁縻。蓝田丘壑仍孙在，胜日勤来赋好诗。
幽人喜雨静无尘，雨罢幽虫料理人。顾我维摩方卧病，忆君徐稚是前身。钟鸣祗树年华隔，潮上吴江月色新。共看牵牛渡河汉，月残露脚湿纶巾。
人言鼓吹来诗思，鸣鹤遂闻长阜音。细读一犁新句好，始知三语用功深。自甘散木傲霜节，懒作幽云出岫心。茗碗炉芬清昼永，流莺捎蝶过墙阴。
落絮霏霏搅客心，鸣鸠历历唤春阴。未于莲社添宗炳，已向兰亭减道林。远峤烟横钟磬晚，禅天目断薜萝深。诗缘酒废苦无思，为子送将聊一吟。
沙头作别数峰暝，意逐屯云愁晏阴。雨打船篷藏枉渚，钟残客梦忆禅林。山重水复归棹远，鱼跃鹭飞寒苇深。何日支郎访玄度，倚松停策伴微吟。
梦中逐客幻中归，荆楚瓯闽好赋诗。谁谓涪翁呼不起，细看宅相力能追。太冲文价轻皇甫，籍也辞源怯退之。丘壑同盟从已定，莫令鬼祟作愁眉。
槐火煎茶气味新，东园肯让兔园春。鸟摧秾李沾衣袂，蝶绕夭桃傍鬓唇。回策如萦峻仪范，好诗转弹绝风尘。颇胜袁粲饮无偶，步屧白杨要恶宾。
忆昨涪翁虎溪别，雁来一字不宁收。劳君为传三月信，遣我少宽千斛愁。烟艇方游建业水，玉人犹在仲宣楼。何时挂席西湖去，藜杖青鞋鹦鹉洲。
长生要自食山藓，妙语宁闻葛稚川。忽见灵龟藏六用，定巢莲叶阅千年。刳肠已笑清江使，曵尾聊同修水边。悬想偷儿难卜夜，守闾黄耳得安眠。
高斋解榻留我宿，破梦惊涛翻疾雷。水鸟时呼山鸟语，朝帆才去暮帆来。百年荣落真堕甑，一世称讥同死灰。珍重秦淮隐君子，只今风月且衔杯。
湘江翠竹斩云根，偃月初无刻削痕。尚想繁柯俱笨尊，宁经彩鳯屡飞翻。佳眠时有池塘梦，避暑不劳河朔樽。殷殷晴雷喧白昼，儿童走报雨翻盆。
卧听山城罢击柝，策蹇过君霜满须。窗间山好天欲曙，庭下菜肥人愈臞。我非当世可领袖，君合于今称楷模。谢公小草恐未免，怀宝要令真不沽。
摇落霜林秋兴新，舍舟寻壑自冥尘。云光山色解迎客，松气竹氛俱着人。汉上营诗多累句，孟生题壁欲伤神。频伽依旧丁宁语，应笑华颠映角巾。
心远由来地自偏，有琴何必问无弦。新醪清浊动秋兴，老树扶疏可昼眠。失学已从儿辈懒，哦诗常苦后生传。此腰倔强应难折，尚愧颜公二万钱。
绝壑平生深遁逃，相期推毂敌英豪。绿葵白薤堪扶老，黄帽青鞋非养高。薰浴悬知惭管葛，经纶何敢望崔毛。新诗如对故人面，清夜不眠鸡屡号。
髯奴上劵归公许，跛奚移文犹见催。臧获要令成伉俪，文章相与挟风雷。目成眉语似真尔，足蹑心邀安在哉。大士好奇聊一戏，不应禅寂便寒灰。
示疾维摩难共语，谁堪问疾坐绳床。也知世乏长桑手，尽用枕中鸿宝方。马价不须劳广汉，牛衣何用泣王章。清凉心地俱安稳，特访名园顾辟疆。
霜鹗横空河汉秋，聊随鸡鹜稻梁谋。却将属国旧长剑，换得石城新莫愁。要遣短辕无复驭，定看遥集解忘忧。匡山醉客时相访，莫下疏帘作障羞。
门前浑是浣花溪，坊里深疑号碧鸡。短艇波横随暮霭，遥岑雨歇看朝𬯀。髯奴便了能沽酒，稚子添丁解灌畦。欲赋郊居追沈约，只愁误读作雌霓。
醉余澹墨写生绡，咫尺真成万里遥。短棹船归剡溪曲，披蓑人渡浣花桥。暑中松雪俄辉映，月里山河俱动摇。凛凛寒生立毛髪，从今褦襶不须嘲。
天公长作狡狯戏，舍北舍南无限春。密密疏疏桃著糁，娉娉袅袅柳含尘。老人已老难复少，故衣虽故昔经新。岸荠未花汤饼滑，何劳象白间猩唇。
都司宁拂御炉香，严谴归来鬓未霜。麟阁他年看赫弈，兽樽今日久凄凉。楚氛闻说行将弭，汉道真成喜再昌。莫作湘累吟泽畔，锋车促召据南床。
江头细草已摇春，幽谷疏梅尚着人。未许扬州动诗兴，却嫌戚里妒妆新。范郎鄙枣不同传，汉省含香可买邻。蝶翅蜂须莫浪喜，元无一物涴香尘。
陵陂麦熟晚云黄，妇姑当获相扶将。谿山作雨水漂屦，芝菌对床蜗篆梁。宴坐翻疑谷帘下，梦回恐在漏天旁。何时晴岚来入户，撩我浩歌倾一觞。
江梅疏雨弄晴曛，割取江东一信春。剩得耐寒惊蛱蝶，竟来占醉倒纶巾。未容作赋重招屈，岂敢含毫论过秦。何日大梅梅子熟，从渠高浪白如银。
鸟鸟声乐报新晴，睡罢南窗午醉醒。恶客从讥玄尚白，斯人相向眼终青。渚蒲汀草垂垂发，幕燕林莺续续听。日籴太仓真细事，安寻佳句遣沉冥。
春岸波平汀草深，野航荡桨恣幽寻。星坛香转来真侣，菌阁钟鸣生道心。忆昨霓旌归紫府，尚余鸿宝作黄金。肩吾戏吐烟霞语，缥缈欲仙难陆沈。
杨柳江头人迹稀，心随钟度远山迟。忽传忆弟看云句，想见流觞曲水时。人比封胡终有恨，韵低徐庾敢言诗。青春欲谢子规叫，莫惜归帆赴后期。
才名绿髪斗牛垂，天禄雠书何太迟。却扫未尝嗟半菽，养疴不是傲当时。铺张大对明光手，收卷裁成邺下诗。见底冰壶最清澈，何时照眼会心期。
蚤岁闻君万人敌，定交已悔十年迟。中间会面无虚日，底事分携用此时。不隔南云无过雁，犹因北阮著新诗。征车欲作日边去，傥赴幽园茗菓期。
去日关河雪打围，缝裳密密恐归迟。忽看高笋成筠处，始见残樽下马时。暮雨萧萧聊洗恨，东园物物总宜诗。莫言心赏随年薄，勤赴幽人林下期。
门巷依依称意苔，杖藜野色逐人开。马驹卓锡今应在，康乐翻经那复来。云物苍茫山远近，波声宛转水萦回。风流赖有潘怀县，一洗从前猿鹤哀。
赤壁烟波翻渺溟，长沙卑湿重行行。一觞一咏劳清梦，三沐三薰慰别情。不作畔牢愁执戟，共吟哀郢哭初平。生来竞病几牢落，漫兴安能学背城。
楚波不动晚山青，顾兔西来照我行。野鸟钩辀如有意，渔歌欸乃亦多情。湖边倒载思山简，机上回纹念始平。欲觅澄江如练句，乞灵须向谢宣城。
废诗不复匠苏州，蠹简于人风马牛。喜有丘明能撰次，极知水部愈风流。句分竞病应难敌，家有封胡可解忧。共叹宣城游岱早，剩招去干不能收。
平生照眼玉壶冰，解向朝阳续鳯鸣。黄鹄楼前重会面，白莲社里定交情。疏才我亦怜文举，大雅君应笑正平。贳酒临卭聊复尔，莫令狗监污高明。
拄策前年访草堂，挂帆烟际在西江。诗随鸿雁来春渚，梦逐蟾蜍入夜窗。辞聘知君追孺子，屡空嗟我似穷庞。菟裘欲买为邻并，岁晚相期倒百缸。
春衫试吏楚江𣸣，真以文昌思不群。未暇等陶辞小秩，何妨慕谢始精文。壁间妙句流黄素，松下英姿大壑云。但恐承明赖公等，不容蛮府作参军。
弹压诸方化城老，聊同懒瓒恣佳眠。云随雷下雨归壑，竹引窗间风动烟。昼静冥捜徒觅句，道安高论愧弥天。丛林良药今无有，绝影须公为着鞭。
蒲柳望秋今复衰，遥岑雨罢抹修眉。寒林要使入方尺，妙笔悬知愧画师。不见扬雄草玄手，细看束晳补亡诗。何时共饮建业水，更把北山烟雨犂。
郭内那知草色新，道人庭宇别藏春。高榆风度青含荚，艶杏雨余红退唇。茗碗薰炉清有致，禅天金地夐无尘。裁诗得句如拱璧，不费咸阳设九宾。
晓随归雁影联翩，来访仇池小有天。万籁虚徐杂钟磬，一源淳朴异山川。云霾大壑真游远，风扫石楠佳句传。司命峰前徐孺子，几时风雪对床眠。
君合雍容供奉班，彤墀紫仗近天颜。悮随手板落趋走，却望家山思燕闲。使君铜狄悲游岱，令尹玉棺今赐环。樽前回首二十载，更话幽禅未易攀。
蛮花初卷簟文斑，苦被秋风吹老颜。慰眼既亲还有旧，起予多病复思闲。暮年倚仗心三径，看子着鞭腰九环。小屈尉曹吴会去，莫因横槊废跻攀。
禅翁竟补栖禅处，兔角龟毛杖佛僧。久厌宗雷同保社，却凭章贡浊埃尘。定携天上苍鹰爪，去接西江白业宾。大庾岭头梅正好，同风千里一枝春。
郊原野老带经锄，童稚何知竞挽须。我亦弥年躬井臼，儿能终日课樵苏。颇思鸥阁仍虬户，那似松醪伴酪奴。志大才疏苦多累，真须鹿鹿效周谟。
避冷幽窗歌扊扅，鸦啼疏柳把南枝。长须勿送平安报，满眼仍看竞病诗。稚子毎嗟檐隙短，波臣常梗客行迟。应贪左辖蓝田会，落雪官梅动兴时。
木末鸦啼负郭村，无人白昼掩柴门。诗来或作破客梦，语妙直堪排帝阍。抱瘵端如叔夜懒，幽怀思对阮生论。何时还子读书眼，解脱无根须返元。
秋风寂寞仲宣楼，金狄伤嗟卧一丘。喜有斯人出淮海，追还旧观极风流。莫将起草明光手，去伴诸郎肉食谋。我欲清江理烟艇，寻君楚尾及吴头。
窗间远岫谢玄晖，人物煌煌三秀芝。黄耳来时得佳句，碧云合处起幽思。深闺复见解围手，胜日应多赠妇辞。念我庞婆最痴绝，只能举案解支颐。
结庐不入遗民社，好客初无仲蔚蒿。度鸟冥冥与心远，孤峰峭峭伴名高。樽前着我醉千日，镜里缘君减二毛。安得买邻挥百万，拍浮左手更持螯。
割据溪山天下豪，长松独许倚青蒿。小巫政自雄河朔，浅器从来鄙奉高。烂醉何劳愤田窦，淳风相与继崔毛。不知底事真奇语，且向窗前嚼二螯。
梦中占梦偶相逢，山上有山随转篷。我自持觞酹玄酒，君应临水洗蛮风。行参鹓鹭峨冠客，岂是江湖把钓翁。暇日频来裁锦句，要看玉手乱殷红。
江风飕飗江水寒，芦洲雁下生微澜。渔翁夫妇不能语，津吏醉倒船著滩。其旁病夫坐箕踞，持竿万事那复顾。悬知宁断娇儿乳，不及冥鸿及飞鹭。
斜阳尽处荡轻烟，辇路东西入管弦。五夜好春随步暖，一年明月打头圎。香尘掠粉翻罗带，密炬笼绡鬬玉钿。人影渐稀花露冷，蹋歌吹度晓云边。
去岁湖湘赋凛秋，闻君江国大刀头。百年会面知几遇，十事欲言还九休。照眼遥岑落怀袖，过眉拄杖立汀洲。莫言青山淡吾虑，谁料却能生许愁。
溪友提携紫蟹肥，形模郭索就羁縻。抱黄斫雪老饕事，看碧成朱露醉时。大嚼故知羞海镜，嗜甘易误食蟛蜞。欲将磊落轻周雅，委顿深怜蔡克儿。
烟霞痼疾自藏身，刮膜频窥佳句新。学博还同杜侯库，才悭深愧庾郎珍。倚风终日扫松径，披雾何时对玉人。西掖銮坡须妙手，如公那复困无津。
折玉摧兰事竟空，贮云含雾思无穷。仙阶忽列通明观，人世犹称太史公。绛帐老生悲湜籍，传灯嫡子有徐洪。以那为首聊披拂，三绝韦编对晚风。
柳暗宫城晕曲尘，行穿飞观认敷春。天垂千尺银河外，云涌三山碧海濵。地胜烟霞开浩劫，花浓雨露近中宸。曲江弭櫂归侵夜，争看升平际遇人。
政布青阳左个边，春回太极五门前。琳宫就讲三千士，琼箓联名八百仙。午夜雷霆来艮岳，东风耒耜出天田。颁觞紫殿君臣乐，万纪重和第二年。
斗城云接始青天，汴水浮春放洛川。缯𪩘千峰延璧月，珠帘十里晃灯莲。五门端阙初元夕，万历宣和第二年。圣世亲逢叨四近，颁觞连日缀群贤。
九译何难致越裳，太平声教陋成康。千年文物储天禄，四海英髦聚国庠。册府缓留清跸响，儒斋深映赭袍光。侍臣谁草宣和颂，落笔争看立堵墙。
路转阳华许纵游，南山松竹夏幽幽。云来天半苍龙阙，波涨溪心白鹭洲。隔坞黄知林杏熟，连冈青认摽梅稠。绛霄楼观身频到，独愧君恩久未酬。
芸馆修篁静绝尘，渭川那足比封君。清阴密覆林间石，翠色寒摇水底云。风好知从宫扇动，茶香宜入御瓯分。裴回永昼人沾醉，归踏青青径草薰。
仙风吹袂到壶天，池馆新晴日正妍。罨画溪边初纵棹，笼松花底缓回船。金鳞跃跃依春藻，绣羽飞飞掠晚烟。醉眼重窥云汉作，明朝万口想争传。
西城春色静年芳，灵沼文禽暖在梁。岸舣轻舟泛鹢首，路寻飞栈转羊肠。杯心衬锦花留影，波面镕银月迸光。曾倚披霄高阁望，清都自有水云乡。
十丈层檐日脚留，香风吹滟曲江秋。石梁架海三山近，玉井移莲八月稠。白雪高盘初缕鲙，青天露坐晚临流。夹城飞观烟云合，端觉身从物外游。
三月昆明浩荡春，芙蓉新殿压池濵。香飘花外流觞宴，云拥波心捧剑人。别苑连冈晴纵目，重门飞鞚夜生尘。共欣鱼藻千龄遇，拜舞昕朝整𫖒绅。
神霄玉阙敞黎明，芝盖雕舆下穆清。风挟龙舟横太液，人从鳌背上东瀛。赭黄袍接天光近，鸭绿波摇槛影平。持橐此时陪燕豫，岸花汀草共欣荣。
琳阙灵游恍驭风，曲屏亲画孝心通。越禽翠射宫檐外，闽果红垂御扆中。阶影近留金琐碎，林光遥映玉青葱。万年原庙钦崇极，更识君王继序功。
楼殿云端拥万灵，新规重构帝居成。彤庭收雾乾坤静，玉座中天斗极明。宣劝声传龙尾迥，醉归尘逐马蹄轻。小儒未预金闺籍，广乐因风耳屡倾。
东阙年年曲宴颁，御尊宣劝醉春寒。衮衣密似魁三象，阁道高于蜀五盘。一气已从调鼎顺，八方今比覆盂安。君王礼貌超前古，辅弼须铭座右看。
瑶坛亲祷夜如何，雪逐青华玉仗过。翦水乍铺重屋早，吹花偏入上林多。昕朝披雾闻天笑，燕序惊春诵帝歌。已卜丰年连四海，康衢还解誉尧么。
呼龙种玉夜相先，亲祷那凭太史占。天借春容装苑木，晓催风片舞宫檐。胜游独许梁宾友，高卧谁寻汉孝廉。垅麦青青无近远，三农知自帝恩沾。
云车初近紫坛阴，报享星光照羽林。万乘欲祠琳馆邃，九衢先雨玉花深。海山出日迎天步，花木催春悦圣心。帝与来牟兴嗣岁，三农呼舞仰君临。
九衢歌舞醉为乡，共庆飞霙报岁穰。花趁小春飘宴席，天回和气入雕觞。三银阙涌云潢外，万玉妃朝月殿旁。圣旦亲逢赓帝藻，不同梁苑召邹阳。
竣事觚坛万玉趋，缤纷密雪告休符。云随太极飞晨盖，天在浮黎大宝珠。喜色生春临魏阙，恩书掣电过幽都。愿将上帝居歆意，写作宣和吉礼图。
穷颜妙画今虎头，忽以武侯为范侯。他日却写十比丘，下笔不数僧贯休。作佛作相三昧游，在江在海两浮沤。丈夫心机入法流，到处还渠第一筹。
金鳯台头我欲仙，故人真谓翼垂天。目光射落三千尺，诗律追还五百年。应缘又踏瀛州土，寄问骑鲸今好否。俗情限量须破除，可无忘形我与渠。
周郎同岁小一月，老气凛凛能摧锋。佛隐由来足高士，经纶正在阿堵中。平生蓬藋一亩宫，颇与可人风味同。好在江南香火社，寄书会忆王墙东。
身入儒宫作抱关，不妨文史暂偷闲。秋阳皦皦天新雨，晚吹骚骚木落山。士子便应矜两监，吾侪未合老三间。孝廉同岁真同道，对幕哦诗断往还。
相门谁数十朱轮，华鄂今看节制分。乡里正思前召父，朝廷难辍大冯君。风声自是埙箎合，忠力同输手足勤。应有池塘春草梦，夜阑还绕北山云。
坐想郊坰鼓角雄，弓刀十万拥元戎。令传帐下偏裨栗，声走山前部落空。勒石何须称窦宪，反风已卜相周公。自嗟不预从军乐，贾勇犹能气吐虹。
汶水衣冠记昔年，明堂一木起扶颠。孙枝竞秀传家学，华鄂联荣握帅权。西省规摹留阃外，北园风景付樽前。晋阳亲近皆兄弟，行集天朝拱细旃。
玉府真游拥万仙，蘂珠深殿驻云𫐌。宫尊自吸琼浆尽，御笔犹封宝字全。密护几重香冉冉，倒藏余沥响涓涓。君恩许侍神霄仗，先向壶中觅洞天。
白髪郎潜旧令君，东轩携酒几回登。当初天上化凫舄，今日人间下马陵。边地久无能赋笔，县斋新有读书灯。昔游零落岑参在，故语流传许十称。
谢韫归宁雪载涂，新诗还道絮何如。时因公子监门会，颇识中郎阿大余。赋笔久无三峡水，囊书老趁独轮车。只今靖郭家儿舍，谁似先生食有鱼。
宾客风流追七子，宗支文物笑诸郎。青藜吹烛书编乱，古锦作囊诗卷长。禅钵芋羮聊得共，寿杯酥酒故催忙。秪今霜雪休车马，谁对熏炉语夜堂。
野性由来不受羁，可堪风雨断追随。卜邻有素须归隐，会面无多更话离。拜我低头要晚岁，仗公取水记当时。魏城邂逅犹惆怅，秋雁横分奈土思。
声华飞动水云乡，挥翰初宜玉作堂。投老肯留宾客榻，临分聊属圣贤觞。家山到眼千岩秀，世路收心一粒藏。趣驾青牛寻尹喜，著书方便设津梁。
相逢不作白头新，肯复悠悠问大钧。煮茗坐穷西寺日，哦诗惊动北州春。吾侪渐可传书种，儿辈当令洗塞尘。节物峥嵘君遂去，驱蛩终始觅何人。
早日商霖浃四寰，两年春令塞垣班。秋清莲萼骈幽沼，岁稔禾头合旧山。事付史官应制可，曲翻相府看公还。王褒要是邦民耳，请颂中和敢自闲。
溪上桃花如有语，怨君前日只空回。径须留客车投辖，相与浇愁酒漉醅。我自马曹聊复尔，谁忧儿辈觉追陪。王郎醉墨题名处，尚有余尊可再来。
雪夕张灯白昼同，坐知酒价长新丰。月来方丈三山外，春在元戎十乘中。玉塞已传台衮拜，火城先看相家风。公归端是千年鹤，回首鹓行一梦空。
陈桥陪乘五人同，剑铗休弹礼过丰。骥足争先长策下，蛇脂干尽旧山中。敢将野句酬明月，但记宸章起大风。默对短檠悲晼晚，绨袍恩重报全空。
金节经过玉帐开，初筵风雨烛花摧。鳯凰池外浓云合，獬豸冠前爽气来。已洗郊原秋淡荡，不妨星月夜昭回。拾遗说尹村村到，盛看丰年社酒杯。
结客西城昔梦长，无题重和不成章。老看残菊情多感，静数冥鸿首屡昂。糕酒故应随节办，丝桐政好为秋张。鞭笞鸾鳯饶君去，独守庭秋坐夕阳。
风色萧骚晚尚微，呼龙连夜布寒威。欲寻海上三银阙，先舞云中万玉妃。难老松筠增气槩，未春桃李借芳菲。典衣更为来年贺，润泽先从宿种归。
天回星斗腊将残，傩仗欢呼陛盾寒。逐疠已随三阕鼓，炼真何待五辛盘。皇居夙有仙官护，民瘼兼凭圣箓安。岁岁更修周典礼，都门耆旧喜同看。
乔木相望十里村，百年弦诵化耕耘。食鱼谁就田文舍，下马先经董相坟。乌几翻书心自远，红旗赛社酒初醺。何时结客嘉山路，剥啄敲门却访君。
地僻风光到后时，谁吹律琯转阳晖。花争先近三台坐，春敢轻随一片飞。肯为孤妍回铁石，那忧余赏间葑菲。它年造物因依在，领略吾州胜槩归。
国色无媒出有时，几年幽户锁寒晖。人从浴鳯池边到，香入乘鸾扇底飞。诗落云笺传藉藉，花同锦队想菲菲。更闻芍药梢头信，亦待邀公插帽归。
晴日催花烂漫开，九苞丹鳯引雏来。春衫碧袖初单际，步障朱𫐌第二回。许掾登仙全室伴，谢公赌墅几人陪。明年此乐知何处，宣劝重持翡翠杯。
渊明归侣独庞通，坐客何人对孔融。莺燕不惊贤者乐，蕙兰争泛快哉风。斑衣人在飘香外，彩笔诗成徒步中。和语不工缘窘陋，腐儒家巷草蒙戎。
小儿破贼书能置，此貎恐非山泽癯。东山登临犹可状，新亭谈笑若为摹。虽疑太傅平生在，不比司空少恨无。只写君真便相似，向来宁见管夷吾。
山僧手种两山茶，看到婆娑鬓已华。应为客怀惊岁抄，先将春色照天涯。绿裁犀甲层层叶，红染猩唇艳艳花。冻颊如丹相映渥，不辞冲雨踏泥沙。
蜀客更名缘好尚，汉臣书姓为同官。孟公自合名惊座，子夏尤宜便小冠。益号文章缘两李，翃书制诰有诸韩。二元各自分南北，付与时人子细看。
月色镕银烂不收，萧然风露欲中秋。天河澄淡星芒小，云海溟蒙夜气浮。台影迥无群木碍，琴声清入素商流。高吟此地容吾知，长啸西山想独游。
火轮升日路初分，雷鼓翻潮脚底闻。万灶晨烟熬白雪，一川秋穗割黄云。岭茅已远无深瘴，溪鳄方逃畏旧文。此若有田能借客，康成终欲老耕耘。
凿破巓崖透碧流，小舟轻泛入深幽。石鳞映水玻璃皱，山势凌空翡翠浮。云护渊泉晴欲雨，寒生洞府夏成秋。停桡峭壁题名姓，醉墨淋漓记此游。
好事堆堆叠叠来，不须造作与安排。落林黄叶水推去，横谷白云风卷回。寒雁一声情念断，霜钟才动我山摧。白杨更有过人处，尽夜寒炉拨死灰。
楚米仙人好楼居，植桐崇冈结精庐。下瞰赤县宾蟾乌，东西跳丸天驰驱。腹藏万卷胸垂胡，论古如河决九渠。掀髯送目转八区，欲叫虞舜起苍梧。
燕坐都忘俗虑萦，小桥横截跨幽亭。涟漪池面银开鉴，筿荡庭心玉展屏。桃李并蹊春竞丽，桧松分径岁长青。我来每觉尘心豁，客至还同醉眼醒。
古寺登临不记秋，重来境物更清幽。烟笼野色穿窗日，竹引寒泉绕径流。杜阁谛观缁侣肃，莲堂时有妙音浮。老僧喜客殷勤甚，冰簟蒲团为我留。
词源倒峡势奔侵，绠短那容汲万寻。望属沧浪惊鹤唳，志存流水识琴心。挥毫句句囊盛锦，拜赐人人袖有金。不日都俞在庙庙，更听虎啸应龙吟。
一迳崎岖步翠微，乱山深处掩柴扉。烟萝密锁人家少，碎石崚嶒马足稀。泉跳浮沤员复散，人生幻梦是还非。何时识此林泉趣，饱饭参禅向上机。
高平北路入禅堂，行转茅冈上石冈。壑险桥危需一苇，山深树古立千章。禽声呖呖如簧巧，溪曲湾湾似带长。我欲拂衣登绝顶，低徊吟啸白云乡。
百尺楼成接昊苍，御题仁寿问行藏。四端所有虽为贵，五福为先孰敢当。日出千山凝晓色，花开十里带秋香。老来意外无他念，赢得登临兴味长。
三十年前镇益州，紫泥丹诏凤池游。大钧播物心难一，六印悬腰老未休。佐主不能如傅说，知几那得似留侯。功名富贵今何在，寂寂招题一土丘。
茫茫宇宙春复秋，上清曾记昔年游。烧丹灶古云烟在，遗履亭虚草树幽。花压画栏香梦远，酒倾磁盏瑞光浮。饮余忍别贤昆季，回首向云天际头。
丹即筌蹄道即鱼，忘筌得道证空虚。莫坚守抱无为一，扑碎空虚一也无。妙有灵丹常赫赫，含容法界自如如。随缘应感长清静，九载金刚不坏躯。
云斾萎蕤霞作裾，风静半天河有无。同槃夜结合欢带，织女新嫁牵牛夫。古今此会从容少，百合未谐甘草草。预知仔细属明年，续断犹胜弓弩弦。
撩人春色浩无边，多病清羸挽不前。书舍忽陪金殿客，花时犹记汉宫烟。翰林剧饮赋千首，焦遂高谈惊四筵。更著新声定场屋，元轻白俗浪争先。
清修是药别无方，纸合新糊暂着床。定自中扄元洁白，直教平地亦清凉。布裘衲被总相称，暮雪晓风浑不妨。似要经营淡生活，忽惊锋颖露锥嚢。
老楮声名浃四方，帡幪隐陋到藜床。境空生白道所集，气煖如熏德未凉。眼底咄嗟贫亦办，世间淫巧行终妨。只愁费尽螭头藁，却向危时但括嚢。
棋局画行新触手，帐文龟壳净围床。合材近取复何好，法意防贪未可凉。自此铅华须痛遣，疑于缟素或相妨。夜阑天女来求法，君看如何是革嚢。
背人阿堵未中方，纸合文书不碍床。正似复裈羞北阮，绝胜斗酒换西凉。来诗肯办十分赏，去辙犹关一水妨。对面更看枯淡在，应无儿辈紫罗嚢。
我惭问舍未知方，君亦依然卧上床。有纸遮风良不恶，无人炙手自生凉。应怜佛屋钟鱼近，不自官居屏障妨。相去九龄今几代，风流未减笏为囊。
昨日规摹屋一方，今晨诗卷已填床。安知事似猬毛起，自觉心如水月凉。故纸有缘殊未了，红尘无路略相妨。客来煖热浪自喜，断却来章真智囊。
朝廷下诏费捜寻，梦想人豪置赤心。谠论故应遗藁在，片言可却四裔侵。不应岩野调羮手，犹作田庐抱膝吟。自古忠臣由孝子，海隅倾耳听车音。
昔年雁塔看先登，我亦行间托姓名。半世纷纭惊似梦，一官潦倒信平生。含香暂借郎闱宠，仗节俄分昼锦荣。见说馈粮如火急，扬鞭马上试经营。
酱瓿遗文过五经，有孙千载振雕零。宁闻淡墨魁春榜，会看中台应列星。日下忽颁天语好，眼中先著蜀山青。归涂更挟两诗客，舐笔磨铅那得停。
故人行李剧匆匆，犹向重湖遣信通。七字论怀如对面，片帆先我渡垂虹。家田收秫连云外，野蟹供螯入手中。犹及访君江上去，夜窗灯火耿秋风。
缾罂络绎送醍醐，总是僧家饮啜余。向上谁高康谷品，流传恐误古人书。暂来刮眼惊尤物，深羡诛茅葺旧居。却恐文饶渐多事，他年乘传定何如。
别时犹记鼻辛酸，升合妨人未得还。衲被生春经岁换，羽书奔电痛时艰。闻君尚富珠千斛，许我时窥豹一斑。莫厌侨居坐穷僻，绝胜戎马闹郷关。
腹中图史自纷纶，况有新文似过秦。犹访汲书真好事，谬怜野鹜定痴人。补亡疑是君过计，就读未妨吾卜邻。他日两家俱外府，断编遗简得终身。
君看树头桃李开，化工浑在百花栽。日迟未觉堂堂去，路稳何妨得得来。定是拨忙聊慰眼，仍须痛饮莫论杯。明朝风雨便狼藉，孤负客愁肠九回。
怪底主人襟抱开，小园千本定深栽。不须羯鼓催花发，却要提壶唤酒来。可但拨忙聊慰眼，会应痛饮莫论杯。诗人有戒君知否，渐老逢春能几回。
昨日过湖风打头，苇蒲深处泊官舟。近人乌鸟语声碎，濒海风烟日夜浮。午饭腥咸半鲑菜，客床颠倒一皮裘。平生浪说在家好，晚向波涛未肯休。
场屋声名二十年，老犹学易诵韦编。作官聊复下簿尉，得酒或时中圣贤。每愧青衫同拜起，间从广坐得周旋。来诗强欲相推挽，短绠无堪浪汲泉。
蚤岁相亲翰墨场，不堪迟暮屡参商。无钱可办一日醉，有目漫同千里光。闻道新诗多格律，宁从尊酒细斟量。江南旧隐邻鸡犬，何日青灯更对床。
十年中国暗征尘，终挽天河净楚氛。谩说星辰犹孛彗，不妨豪杰会风云。江头露布传俘馘，殿下丝纶看策勲。从此削平真细事，只忧无地录将军。
故人温饱竟何如，忽寄邮筒满纸书。颇愧中年犹吏隐，相望千里未情疏。官曹清简庭无讼，淮海丰穰食有鱼。见说参禅新了了，几时为我痛爬梳。
余郎风姿旧臞儒，酒钱不足诗有余。江湖垂老漫居士，馆殿忽诏行秘书。从来摸索识沈谢，安用科举轻严徐。须君更平脱𫖇气，步稳即到承明庐。
闻名早愧昧平生，迟暮相看眼更明。满室氛埃不关意，百年文字要寻盟。关河晚阙平安报，风露日催摇落声。樽酒从予会倾倒，莫同儿辈但平平。
流光急急卷春归，宽我都无十日期。短楫轻舟余客梦，斜风横雨半花时。坐怀同社二三子，賸有一番酬唱诗。谁向海棠花下去，不妨重看挽残枝。
舍南舍北百花春，不奈扬雄四壁贫。与世周旋宁作我，罢官休去亦由人。有家那办录伧鬼，无用犹堪托社神。凖拟他年风雨夜，论诗酌酒话酸辛。
郑公勲阀似汾阳，人物君看同舍郎。坐废衣冠谁论荐，中兴文字亦生光。未妨俗子轻熏沐，元得诗翁妙主张。闻说平戎遗策在，何时目击阵堂堂。
阴云薄薄漏秋辉，晓露含光湿翠微。旁舍击牛尝社酒，荒城捣练给征衣。净如扫迹蚊无几，多不论钱蟹正肥。定是水乡差可乐，不应潦倒未成归。
数峰雨后蔚蓝青，一水秋来镜面平。大舶鱼盐通远近，居人菱芡足经营。云头阙月为谁好，苹末凉风时自生。老矣宦游无少味，欲寻张翰问莼羮。
画里儿时见一斑，朅来老病倦跻攀。诸峰拔地上云雨，万壑出泉鸣佩环。图牒未闻从古有，鬼神定自破天悭。道人笑我杀风景，不办淹留半日闲。
剥啄谁人昼款扉，开缄词翰见精微。不应更觅二王帖，但要亲传六祖衣。陋我分柑悭百颗，烦君托意赠当归。吏曹政急簿书缚，忽奉新诗得解围。
文章典雅似班固，人物风流如谢安。老去谩余公论在，退休浑觉壮心阑。松窗有月和书照，云屋无毡御客寒。冷淡且寻诗作活，要看雷电敕仙官。
杜陵句法今谁到，君自门墙数仞崇。未许前人得高处，间于五字见新功。淹留书馆残灯火，孤负淮山旧桂丛。眼看封侯谈笑觅，绝胜潦倒坐诗穷。
当年鞍马践文场，客舍虀盐话故乡。不谓休休归亦早，未应栩栩梦犹狂。辋川花木岁时好，莲社交游气味长。便合从君就闲去，藜羮麦饭自充肠。
不爱虚名式擅场，却收余焰入寒乡。于鱼得计绝人事，翻手为云小子狂。阅世已除三宿恋，论诗兼倍百家长。西风举扇谁多事，君自无尘点肺肠。
先生铁面石为肝，不着繁华眼底看。近学仙翁夸种玉，未多楚客解纫兰。穿窗月影蛟蛇乱，掠枕秋声风雨寒。谁信孤根会埋没，赋诗新有老方干。
世上风花暂鬬妍，转头谁作一钱看。此君抱节真如玉，有客同心臭似兰。密叶自怜秋日薄，孙枝已挟晓霜寒。蔓柔草恶宜诛屏，恐向班行犯比干。
平时场屋漫声名，晚下瞿唐信此生。万里不应频去国，一麾聊复为専城。送春杯酒侵行色，上峡家山慰客情。坐遣官曹顿牢落，说诗谁复似匡衡。
眼看平地欲流金，暂借僧园数亩阴。束带市朝谁刺促，闭门松桧自幽深。客来棋局时招隐，饭罢茶瓯快洗心。便静乞闲吾有味，墙东诗老许同襟。
晚谒丛祠意已通，妙香来自禁城中。老龙聊办一泓费，阖境自歌终岁功。暑溽不应留枕簟，秋声忽已到梧桐。明朝上马五十里，更乞灵君吹面风。
鸡黍新盟竟未寻，杯盘旧话更关心。时危闲喜尺书到，老去惟忧多病侵。闾巷小儿俱富贵，山林处士独呻吟。君今雅意在流水，谁是子期知此音。
抵玉谁家解汝嗔，定应饶舌诳痴人。平生作室自拘忌，晚岁填河良苦辛。风急未妨翎翮健，日长无奈语音频。君看屋上乌元好，何用开门延窦申。
圭璧温然席上珍，广朝通籍照簪绅。论文巳许诗无敌，试吏还惊笔有神。少日功名聊措意，暮年州县漫劳人。武林旧话终成梦，旅榇空归泪满巾。
独抱荆珍价莫酬，眼看闾巷觅封侯。时开黄卷都忘老，晚著青衫已倦游。不说向空书咄咄，但闻作记戒休休。故应手泽未埋没，合付六丁雷电收。
广席谈经旧长雄，豁然襟韵古人风。弓刀晚试百僚底，部曲默驯三尺中。幕府未闻收剧孟，佳城俄已怆滕公。不堪离乱死英杰，所在纷纭真发蒙。
白帢宁从细柳君，欲提尺棰净烟尘。声名便自当敌国，露布复谁推傔人。夜半忧时长抱膝，生平急义几倾囷。追伤万事盖棺了，木笏青衫负此身。
天上新骖宝辂回，看花仍趁雪英开。折归忍负金蕉叶，笑插谁临玉镜台。女堞未须翻角调，锦囊先喜助诗材。少蓬自是调羮手，叶底应寻旧雨来。
莫遣寒林一片飞，要看缟练粲仙衣。故烦诗伯来传令，为勒风师少霁威。水部五言谁举似，孤山一径久湮微。总输桃杏快涂抹，占定春光不放归。
春雪欺人转更豪，力如彊弩射吴潮。郢人有恨翻新曲，蜀客无襦忆旧谣。户外莫夸盈尺好，沙头已作浅痕消。诗成忍冻话年少，愁杀衰翁不自聊。
矫矫中年勇退身，寻盟省户定缘贫。风流未用老三径，谈笑犹堪漕七闽。丹荔压枝收白晒，乳芽登焙荐青春。不应例作粗官看，下语须防笔有神。
家传康济妙才猷，祗合怀铅近冕旒。漫有姓名连省户，不妨旌节案南州。兵储自古难为策，民瘼于今岂待求。小试书生肥国手，未多地上见钱流。
去时短袖怯风寒，春以为期秋未还。苦语经年浑不记，穷愁到处漫相关。路从驿底一双堠，家在江南第一山。人事不应频错迕，速寻樽酒为开颜。
久闻戒净若冰渊，坏衲团蒲不记年。身外一枝聊尔耳，眼中三界自超然。可藏妙喜化城国，何异壶公谪处天。相见绕床狮子座，未妨居士病谈禅。
当年宫殿记风流，濯濯青春破客愁。晚觉世间全少味，自从柳下觅归休。嵇康嗜鍜太多事，陶令醉眠终自由。想见夕阳风软处，乱蝉无数咽新秋。
十柳五柳复何为，今人古人心要知。百年实录先生传，五字格言彭泽诗。近闻收秫颇狼藉，谁与结社相娱嬉。我亦江湖漫浪者，尚堪束带向群儿。
华堂小集寿佳辰，好雪萦风上舞茵。珠琲相酬元富贵，绮罗不设自清真。近从朱墨生官府，便觉方壶隔世尘。纵许一斑窥妙句，亦应寡和愧阳春。
巷北巷南车殷靁，怜渠襟抱向谁开。苦无好梦绝江去，合有短书逢雁回。省户淹留惊白髪，朝廷缓急要真材。他年炙手会不免，早赋柴桑归去来。
深院小亭花药香，春来无处避风光。畦蔬自种两席许，溪水忽高三尺彊。冷淡不妨诗作活，狂歌时以酒为乡。故人南北今谁在，纸尾寒暄未可忘。
底用封侯老据鞍，如君家世自儒冠。初无妩媚追时好，但有孤高到岁寒。梦入向来招隐处，诗成有味付谁看。援毫欲和愧迟涩，八节推舟窘上滩。
漫天白雨欲催诗，恰似连床细柳时。近悔论文多败绩，不关避谤要寻医。才如伯仲世无敌，学有本原人未知。例著布袍随举子，满听危论上丹墀。
玄璧无尘中作泓，偏宜净几集飞霙。柳花可染巳无迹，鹄羽不黔如幻成。小试桑根犹耿介，结为冰面更晶明。痴儿呵冻为渠赋，费尽壶中墨客卿。
关河宣慰尚儒臣，宾客仍收席上珍。便有威名如敌国，更分筹画累同人。连城簪笏官寮旧，夹道壶箪诏墨新。归日毛锥应好在，却从丹禁演丝纶。
水曹笔力若新硎，冷屋无人诗自鸣。取别未容长草草，相看岂合但平平。百年王谢见人物，少日机云真弟兄。且向陶丘问消息，他时湖海莫寒盟。
平日寄声天一方，那知岁晚屡登堂。百年已负几樽酒，一夜各添新鬓霜。尘里著身空岁月，笔间应俗漫文章。门庭未觉千里远，会有书来细作行。
肘后仙方旧著名，知君学道得长生。烧丹自秘砂银诀，染白聊分草木英。两鬓尚须并检校，二毛应觉顿神明。他年莫向玄龄问，李纬犹堪老作卿。
朔风吹雪冷侵衣，过我山城岁暮时。每叹吏曹长缩手，会从樽酒得伸眉。笑谈亹亹未更仆，行李匆匆还语离。莫厌吾家穷事业，囊中好在几毛锥。
历历排檐定琢成，小庵睡起眼初明。药翁收乳得鹅管，天女坠钗悬水晶。脱手不供时把玩，怯风终作泪纵横。老顽不办刘义句，听尽寒堦断续声。
披箨游龙破地皮，浪将头角长孙枝。浑疑铁骑旌戈晓，如趁玉班宫殿时。羊酪莼羮真谩语，河鲀荻笋彊相宜。无人会得丛林趣，尽属此君惟我知。
羽猎谁寻狐貉皮，空林失箭已千枝。遥聆春晚斧斤响，不到岁寒霜雪时。喜有斋熏延上座，愧无椽管付师宜。平生漫作汉宫妾，十指许长君未知。
门外溪光倒碧山，怜君终不厌身闲。直须扫迹利名里，却要策勲文字间。洗耳时倾高士论，转喉莫犯贵人颜。百年总是一抔土，且乞余生隐市关。
翠簟轻纨腹果然，午风吹梦入湖边。竹奴不语専新宠，水厄无功罢宿烟。却要降魔时读易，未须盘膝彊磨砖。谁人妙解老韶诀，心印传来不记年。
雨后侵篙一尺浑，败蒲衰柳乱填门。梦闻断角送余向，起看新潮到旧痕。处处鱼盐成市井，家家罾笱长儿孙。更传下诏宽民力，斗米三钱何足论。
布施门开非一朝，云山千里肯辞劳。尘中欲听无生曲，座上先横智慧刀。贴肉汗衫容易施，有心道者却难消。愿公福似鄱台塔，一层高了一层高。
盛暑隆寒相继来，慧林四见地炉开。衲僧向火知方便，切忌团圝守死灰。恁么恁么即易，不恁么不恁么却难。直教枯木再生花，任是寒灰重起焰。
冲寒得得到天台，不为青山绿水来。自愧过桥无脚力，却欣供圣有茶杯。苍崖瀑泻银河阔，方广云收金殿开。问讯厖眉老尊者，也须回首入尘埃。
说禅要似钟山老，有口无心几个知。要我舌端轰霹雳，就渠眼里下钳锤。平时却出活人剑，险处聊为死马医。惭愧丛林宗匠在，与人扫尽百生疑。
高踪不负当年约，时忆翻然命驾来。世味任教甜似蜜，道心终使冷如灰。茅茨款我三椽小，石榻缘君一笑开。倚杖春风话平昔，寄言猿乌莫惊猜。
晚岁欣逢彼上人，诛茅约我老江滨。世间声利空翻覆，林底交游无故新。学力几年淹讲席，真风一扫尽情尘。近来百鸟无寻处，开尽岩花烂熳春。
故园我别已多时，见子犹能略展眉。乡语每闻聊发笑，客情无复更生悲。寻师慎勿贪眠食，立雪终教彻髓皮。毕竟禅家外文字，之乎者也不须知。
寻师问道岂徒然，休似痴夫饱睡眠。白日西倾如箭息，红颜暗去若绳牵。断肱立雪思吾祖，刺股悬头效昔贤。此语叮咛须记取，莫教容易过流年。
数椽茅屋海门边，云水生涯祇任缘。逸足懒收支遁马，清香聊种远公莲。欲干世上千钟禄，何似林间一觉眠。异日果来期款曲，为君芥子纳三千。
老矣休休卜养闲，囊空赊得洞庭山。朝中谁送米三合，风雨自存茅一间。清啸有云披月岭，高眠无客打柴关。此情试为知音说，应隔沧浪冷破颜。
背诵金刚四十年，老来心地转精专。劝渠不用忧生死，只此修行便是禅。便是禅，不须参，一句该通五百函。无我无人无寿者，尘尘刹刹笑瞿昙。
了即业障本来空，心如聚蚁意如风。未了应须还宿债，破后还将茅草盖。灯笼露柱笑呵呵，好是焦山口更多。奉报扬子江头水，等闲无事莫与波。
时光迅速急如流，一别慈颜几换我。坟墓乡关空杳杳，死生岐路两悠悠。充饥乳哺恩难报，寄体怀担力莫酬。想像音容无觅处，春风特地使人愁。
休休休，放下着，无量劫来灵性恶。只知贪爱黑如云，一段光明都昧却。休休休，放下着，浮生不用多图度。荣华富贵总成空，到头唯有无生乐。
莫妄想，好参详，不知终日为谁忙。若知忙里真消息，一朵莲花生沸汤。休得也，便好休，百年浮幻水中沤。自家屋里天真佛，切忌区区向外求。
才见开炉又闭炉，寒来暑往只须臾。庭前残雪方消尽，岭上春云已卷舒。满目更无心外法，几人曾悟髻中珠。祖师莫不叮咛语，自是时人见处粗。
蓦直去，蓦直去，草鞋跟断人无数。唱歌须是帝乡人，一个拍兮一个舞。舞得彻，勿多般，赵州婆子特用瞒。今古五台山下路，长松短桧耸云端。
浮生三十二春秋，方始修行肯转头。底事又随云雨去，烟波江上使人愁。休休休，不用愁，聚散还同水上沤。直饶寿得三十岁，不免输他这一筹。
七十劳生西复东，乡关在念感飘蓬。大辽半岁九分尽，全晋一年千里空。周召已亡无善政，蔡童虽死有余风。华阴乞食商山去，岩谷幽寻四老翁。
经营堂宇近江滨，退稳功成名遂身。门外鱼龙欣得地，圃中花木暖藏春。也知朝野思贤相，聊借湖山作主人。谁谓周公骄且吝，坐间无日不延宾。
平昔勋名绝辈流，正闲赢得去寻幽。春风陌上飞千骑，晓日林间映九斿。闽岭何妨传雅咏，龙庭行即告嘉猷。愿将屡秉钧衡手，留作他年几杖游。
动天须假至诚祈，诚若专时定弗违。冬后纵无三白应，春前俄有六花飞。着人但觉寒威重，拥火犹嫌酒力微。聊为使君歌上瑞，麦苗千顷已菲菲。
盈尺阶前瑞已多，晓来天色渐晴和。青阳一气应回暖，黄竹三章且罢歌。小雨洗时岚滴翠，细风吹处沼生波。东郊便好寻芳去，桃李争妍映绮罗。
盛朝多少旧公卿，谁似三人负大名。金带并趋清禁路，玉杯同醉白云城。吾侪出处真成戏，俗眼观瞻祇自惊。便恐名随封诏去，且频开宴慰交情。
白发鬅鬙未得闲，有时览镜笑衰颜。逢人载酒宁辞醉，寓意题诗不用删。幸有鉴湖堪寄傲，直惭书殿尚通班。豁除簿领尘矣了，却上蓬莱看好山。
万叠湖山烟水滨，朱门画戟间松筠。登临不踏红尘路，燕寝长居紫府春。昼静欲骖风外驾，夜寒疑是月中身。我惭白首方怀绂，犹得蓬莱作主人。
蓬莱阁上醉归时，犹索芳樽步步随。啼鸟似来留翠佩，旁人笑为整花枝。腰间半亸黄金印，头上斜欹白接䍠。拍手向他宾从道，使君未老莫扶持。
愧无直节报朝廷，富贵端能一羽轻。若比公孙终作相，宁堪汲黯止为卿。吾曹学古当然事，俗眼看人只自惊。赖有同年曲江客，每回相过语平生。
一滴水，一滴冻，喝下风雷彰大用。棒头点出眼睛来，照了诸相悉空洞。出门撞著须菩提，拶破虚空全体露。一片虚凝绝谓情，万里清光飞玉兔。
危亭耸观与云侵，胜概何劳杖屦寻。回合江山真有意，去来鸥鹭本无心。欢声洋溢均千里，好句清新抵万金。四海倚需经济手，岂容长对白头吟。
三年淮海静妖氛，老上龙庭又勒勋。塞外争看真太尉，行间犹识旧将军。尘清漠北烽烟断，风落山前号令闻。预想归时如定远，争持白玉上青云。
面山取势俯山中，亭外安亭自蔽蒙。眼界己通无碍物，胸中陡觉有真空。试寻橹响惊时变，却听猿啼与旧同。万事须臾成坏里，我来阅世一初终。
曾看扁舟下国门，风吹玉袖欲蜚仙。经过弱水三万里，邂逅长安五百年。投老渐谙随处乐，此生只有未偿眠。茅山术老堪镵𣃁，服食相依倘宿缘。
客路重经黄鹄前，故人仍得暂留连。长枪大剑笑安用，白发苍颜空自怜。照野已惊横雉堞，蔽江行见下楼船。灞陵醉尉无人识，漫对云峰说旧年。
老罢那知力已疲，君恩误遣出车诗。金汤自巩中原地，熊虎空高大将旗。江海百神朝魏阙，风云千里护彤墀。白头再启征西将，深愧甘棠咏去思。
推毂何堪付老儒，腰间仍佩玉麟符。千门万户照天阙，二水三山非故庐。谈笑定谁能却敌，衰慵真自笑非夫。淮南金鼓连沧海，为趣嫖姚速破胡。
稍喜胡尘欲渐清，离宫双阙照层城。不惊巷陌铜驼没，自愧儿童竹马迎。衰谢讵堪仍簿领，病慵久已废杯行。三山不动潮头过，汹汹江流自不平。
倦飞归鸟正思还，叩户聊分半日闲。胜事漫同谈栗里，佳时休笑负龙山。簿书已老无余力，香火朝真有旧班。他日尚期能过我，试穷千嶂共追攀。
地近中原怯早寒，一杯何处复追欢。同寻涧壑闲谁共，强逐风尘老自难。归梦孰知元有约，故情应得旧相看。闭关且示维摩病，图画他年付瓦官。
万壑千岩不易求，壶中聊寄小瀛洲。稍看硉兀云峰出，便有檀栾桂屿幽。绝境自知难遽忘，奇踪争怪独能留。山翁已老犹儿戏，漫拟伸眉一散愁。
外家文采到诸郎，凛凛词锋未可当。伴我何辞共戎马，怜君聊欲濯糟浆。残年落寞风尘际，永夜从容银烛光。祇恐扁舟吾欲去，病慵无意薄淮阳。
牛渚谁逢临汝郎，参军暂肯佐戎行。世缘不拟营三窟，人事那求馈五浆。春近岭梅横暗蕊，夜寒霜月落飞光。十年情话何由尽，我亦伤心叹渭阳。
生涯久许捕鱼郎，凫雁相追不乱行。但遣陶庐有松径，不辞楚酒醉椒浆。交情老柏寒方见，妙语灵珠夜有光。回首渐知归路好，已看梅柳动初阳。
家声合继紫微郎，不独诗同沈鲍行。晚岁清谈淹幕府，中原喜气望壶浆。颇闻时论怜衰朽，空愧君恩负宠光。肯许辋川期后约，弹冠知不借王阳。
椎牛飨士隘辕门，投老兵间强自论。稍喜并边无牧马，却惭空帐有惊猿。乞盟似欲回天意，排难谁能报主恩。壮志蹉跎真便尔，独怀搔首望丘园。
鼓角遥闻出塞声，边风吹雁过高城。疆陲无复戊己尉，盗贼犹怜壬午兵。岁晚胡床闭深阁，夜长刁斗听连营。便须从此传烽息，要及春农论劝耕。
青灯相对久无眠，拥毳无人伴夜禅。闭户便能忘屦迹，炷香时自续炉烟。辞家屈指惊三月，抚事关心怆十年。漫展残书亦安用，可能犹欲绝韦编。
华屋惊随劫火飞，江山空自绕邦圻。灵踪可便超千载，妙解谁从寄一微。著屐尚堪穷碧落，据床聊伴俯清辉。追寻会识关心处，未怪衰翁苦忆归。
颓垣败屋落花飞，草草春光亦故圻。但爱野塘输渌净，不知风景转清微。帐空尚忆猿惊晓，基废犹传凤览辉。女几自无平贼意，坐来休笑久忘归。
荒林寂寂鸟飞飞，旧事那容数一圻。山色自怜云泱莽，暮寒犹作雨霏微。谈余故喜珠仍在，境胜端知玉有辉。问取塔中黄面老，此生何处是真归。
雨厌残云暝不飞，乱红犹欲点春圻。蒋陵路绝人谁到，萧寺庭荒迹已微。偃蹇松篁空自老，参差观阁旧相辉。令威等是千年客，想有辽东独鹤归。
解作江山一月留，仲文儒雅更风流。欲知爵跃心能喜，正爱蝉连语不休。筑室君方论并舍，归山我已办扁舟。交亲四海今余几，万事伤心付白头。
人事纷纷去不留，客心空感大江流。已拼瓠落真何用，那得钟鸣尚不休。邻里朱陈无别社，江山李郭有同舟。若为便觅苕溪路，六月明珠剥芡头。
早时物望冠陈留，晚悟禅心更不流。安用前身真阮籍，久知此道得孙休。千年会有归来鹤，万事元同不系舟。邂逅一庵随地有，不妨衲被对蒙头。
已议营屯列上留，稍欣群盗障横流。三时旧业终应在，万里长征亦少休。和策但令均挟纩，壮图何用辄焚舟。东都自是兴王地，虎踞宁须问石头。
先声已起故将军，卧治何劳病使君。冠带岂能忘旧俗，山河自亦恶妖氛。羽书奏捷无留敌，舆地论封有策勲。横槊赋诗非我事，车书会复见斯文。
嵇康不作绝交书，出处萧然两裕如。锦帐不妨游省户，草堂还得赋郊居。倾崖溅水青云上，夹道轻阴落絮余。亦记旧游聊待我，未须催驾赤城车。
中年甚畏别交亲，况复云山旧结邻。涧谷何时同笑语，干戈已老更风尘。少留对榻聊分坐，多病持杯漫几巡。贾傅长沙知健否，洞庭波浪渺无津。
插羽惊传赤白囊，胡行如鬼尚跳梁。颇闻庙算无遗策，但遣封人谨豫防。送死定知天悔祸，追奔宁使汝争彊。将军剩有封侯印，尽扫无令一镞亡。
羽檄初徴天下兵，误惭一阵守王城。秦兵出项终何得，汉将征辽会扫平。便遣幽燕驱号令，久怜河洛污膻腥。书生岂解论几事，讵信平凉有劫盟。
他日传烽望夕烟，重来老更负戎旃。我言固自平平耳，王事那辞数数然。转饷未应劳木马，摧锋犹或要戈船。天威本自无多杀，万一征和属此年。
大江南渡是长干，北望清淮岁已寒。废垒至今闻鹤唳，苍山从古自龙蟠。鬓毛白尽空看镜，髀肉销来尚据鞍。折棰不能笞黠虏，遗民犹有汉衣冠。
伏波老自厌壶头，壮志诸孙凛未休。稍喜烽烟从绝塞，即闻貔虎静中州。先声早已传推毂，婉画聊烦佐运筹。好去刘公书一纸，无忘老子上南楼。
南国波涛已过春，稍清群盗剪荆榛。孰知贾傅倾多士，但说番君得远民。痛饮千钟应可强，传书一纸未能频。台评袖里犹多在，莫枉汀洲咏白苹。
江上西风万里秋，际空高浪汹回流。他时誉贼真非策，此日摧锋盍有谋。天险漫能凭故国，陆沉端复恨神州。将军竞绾封侯印，谁为吾君更解忧。
萧关陇水隔天区，壮士何人是破奴。一日顿传三节度，十年空鬭五单于。坐谈激烈心犹在，疲俗雕残喘未苏。安得仓箱盈百万，少令天下足军储。
草枯马健已高秋，堂上应须早伐谋。传箭犹闻聚蜂蚁，控弦那得犯貔貅。书生会击单于颈，壮士谁舂长狄喉。快使营平归印绶，貂蝉敢望出兜鍪。
四海胡尘久未清，遥闻苦战有奇兵。妖氛尽扫人谁敌，捷奏初传我亦惊。授钺已欣传帝泽，挥戈终见静王城。轩台固有英灵在，更遣将军得令名。
一战聊麾十万师，西来捷报走黄旗。六骡壮骑终？去，九虎将军亦谩为。面内疲民元不改，从中胜算自无遗。临轩想见天颜喜，百辟欢声动玉墀。
蛇豕何知阚近坰，且欣鏖战扫膻腥。寄声急走破羌帖，归路还经征虏亭。多难兵间头更白，放怀物外眼终青。花残不负岩边约，更看前焚老上庭。
微流自作小潺湲，底处奔崖落迸泉。骤喜忽闻飞雨过，却疑惊起老龙眠。凭轩但遣时醒耳，裂岸何须去拍天。索寞归心谁与寄，家山不到已三年。
绕涧新添数百竿，故人书为报平安。似闻谡谡山风响，正想阴阴夏簟寒。老大不能穷蠹简，归来便拟挂尘冠。一杯且觅林间约，莫枉山王废旧欢。
人物相望不并时，使君水鉴有真知。未论理窟倾三语，只鬭诗坛自一奇。扰扰干戈犹战伐，纷纷簿领更喧卑。应须便作高轩过，好德何人佐我仪。
衰病侵寻岂故时，暮年怀抱祇公知。彊论出处初无意，底有文章更好奇。王气山川元自壮，归心茅竹敢嫌卑。中原趣下王正历，尽使遗民复汉仪。
汉道中兴此一时，虞亡不腊尔何知。地中鸣角无多怪，堂上论兵固有奇。梦栎那求梁栋远，抢榆正羡羽翰卑。淮阳汲直犹高卧，愿看箫韶集凤仪。
岩邑相望数寄声，十年湖海最关情。谈锋尚忆倾甥舅，鬓雪何堪数弟兄。饱读父书聊自足，深知民事却须评。扬旗且逐楼船下，万里波涛本不惊。
过雨虚檐气稍清，卧闻刁斗起连营。几看薄月当轩过，惊见阴虫绕砌鸣。汹汹南江浮静夜，寥寥北斗挂高城。白头心事今如许，惭愧儿童话请缨。
何处西南是果州，黄柑殊胜木奴洲。使君自喜乡闾近，骚客仍怜井邑幽。盗贼燕秦犹未息，山川楚越已先秋。原头兵马今多少，更与将军论木牛。
老农酣歌望扪腹，旱魃何为敢予毒。九渊再拜款神龙，仰空但见屯云簇。天公爱民亦自惜，我愧无功神弗福。愿看一洗注天瓢，未须震暴如车轴。
今年淮西蹙胡骑，王师尽扫无余类。武王伐纣报丰年，今者骄阳岂天意。东求三茅西采石，塔中至人肯徒视。明朝掣电骇翻盆，妇子犹能饱遗滞。
苗当七八月之间，甘膏不濡何太悭。飞尘蓬勃昼欲暝，坐视云物占群山。五日一风十日雨，天方勤民辅明主。作书未敢颂风伯，寄谢群龙少劳苦。
群龙分驰不难兴，喷薄云雾随飞腾。中田勿忧龟兆坼，倏忽便看盈沟塍。老农何功报神力，但趣官租饱军食。中原卷尽胡无人，尔土明年更开辟。
衰残每苦病相纒，粗喜今年胜去年。未说清樽酬？醉，且欣高枕得安眠。风尘不报边烽入，圣泽频闻好语传。可是淮阳真卧治，满囊空费大农钱。
再见狂胡力请平，将军无事罢屯营。传军已割淮壖地，牙帐仍收鄂渚兵。胜日身犹堪杖策，衰年耳自厌鸣钲。角巾初了东归约，安用区区岘首名。
官舍如何有草堂，野人熟处是难忘。池开月映千山迥，槛静风生六月凉。幽径也从穿别圃，小舟还似过横塘。深知幕府文书省，尽付甘眠亦未妨。
密覆荒茅已数重，中开别户更相容。苦无公事妨人乐，多有清闲借客慵。南浦潮平分賸水，北山路近得青松。怪翁归意何能缓，新筑高台见卧龙。
四年身不到吾庐，底处仍堪话左符。闭阁漫怜公事少，投簪敢说宦情无。军声早已吞穷寨，使指何时返旧都。故作茅堂开水槛，要知心自在江湖。
茅斋一曲傍寒湾，邂逅终年伴我闲。契阔易惊成岁月，追寻空复望江山。暂留客枕听疏雨，遥想吾庐掩旧关。落莫归心谁与话，坐谈聊为起衰颜。
他年落笔坐生风，下舍诸郎敢长雄。操缦不能陪众手，斵轮终自付良工。镜湖漫忆归狂客，汉上谁从过德公。会向南溪寻旧约，别开小径共相通。
邂逅聊凭法供真，兹山谁谓我非邻。相追更喜同枝策，得意遥知了斵轮。幽事要须尘外侣，好诗仍借镜中人。归来袖里传新句，惊放岩花作小春。
一勺清甘寄悟真，觉城东路更相邻。台倾劫火无遗烬，地转奔风有伏轮。但遣篮舆从太守，深知幕府尽诗人。登临莫忘千秋意，不必山阴记暮春。
欲眠遣客笑吾真，爱酒空床羡汝邻。归计？甘从短帽，倦涂何止畏奔轮。高车不用三千客，净社须期十八人。尚许一樽仍破戒，黄柑催酿洞庭春。
城头晚漏鸣丁丁，窗间月落却未明。衡阳归雁过欲尽，汝阳荒鸡初一鸣。悠悠断梦子不记，草草微吟还独生。成人得意须几许，一睡稍足无与情。
九渊幽怪舞垂涎，游戏那知我独尊。应迹不辞从异类，藏身何意恋穷源。归来自说龙宫化，久住方惊鹫岭存。此话须逢老摩诘，圆通无碍本无门。
朔风吹雪暗龙荒，荷櫜惊看玉节郎。楛矢石砮传地产，医闾析木照天光。传车玉帛风尘息，盟府山河岁月长。寄语遗民知帝力，勉抛锋镝事耕桑。
登坛当日拜元戎，楚汉都归指掌中。王气未消垓下敌，将星已落阵前功。高名紫宇千钧重，冤血青蛇一缕红。尚有鸾刀荐牲酒，斜阳烟树泣秋风。
自戴渊明漉酒巾，食鲑甘作庾郎贫。虽无残菊簪华髪，赖有青山似故人。几处鸦鸣牛背雨，经年衣犯马蹄尘。待携神武朝衫去，还我烟溪漱石身。
已消残雪豆秸灰，斜压疏篱一半开。虽我故园无分看，问渠春色几时来。冷香渐欲薰时梦，落蕊朊能砌韵台。定复水边多屐齿，试令长鬣视苍苔。
牛羊日晚下烟坡，病眼看花手自摩。千里家乡曾梦到，一年风景最春多。樽前有酒须相觅，眼底无愁可奈何。王事虽劳吾敢惮，犹胜乘雪下蓬婆。
枕底鸡声月影残，摇鞭驱马上巑岏。路高蜀道九折坂，水急香山八节滩。茶异雪花生箸底，眼明金雀舞林端。凌晨只怪貂裘薄，山近天门分外寒。
山在江城欲尽头，招提无处著清幽。寒枕水底长留月，冷入天围不剩秋。村静尚遗看鹤户，溪寒只受钓渔舟。眼前佳思能如许，悔不长为隐地游。
寒旌隐隐入花村，小雨初晴水带昏。不惮山程寻寺去，只将诗思与僧论。菱侵水步深藏艇，柳暗人家半掩门。莫厌禅居萧冷甚，此来一为访溪藤。
又骑弱马耸吟肩，数点旗尖破暝烟。晓迳寒生梧叶露，晚风愁入雁行天。新年事业唯行路，故国生涯只钓船。早晚径归耕莽苍，任从人笑客无毡。
寿阳妆额太矜持，不待宫貂赐口脂。惜妙风姿令雪妒，定真消息有春知。试看呵手攀条处，何似成阴着子时。莫遣王孙三弄绝，早寻疏影对江湄。
不着乌纱只岸巾，寻山还得爱山人。半空飞雨侵衣润，入座晴岚照眼新。风过松杉犹蕴藉，雪消岩壑更精神。何时亦把任公钓，坐钓日东横海鳞。
篱菊今年拆最繁，绕丛新折上雕盘。病知佳节霜风冷，喜对高堂骨肉欢。久废笑歌慵饮酒，只闻儿女劝加餐。如何猛下蔾床去，又逐鸳鸿振羽翰。
屋前寒雀作饥声，老大都因节物惊。九日纵弃经夕饮，百年能病几番酲。白衣于我似无旧，黄菊对人偏有情。醉里高歌开口笑，世间名利一毫轻。
百叶黄梅照小堂，江南春色冠年芳。洛妃不露朝霞脸，秦女聊开散麝妆。已荐香风来枕席，更留美实特杯觞。一枝今日欲谁赠，且伴钗头金凤凰。
江南春色胜常年，蚕妇耕夫笑语妍。日永湖山纵游屐，夜深箫鼓更划船。羁人半作吴侬语，骚客休吟楚些篇。服叛招携有长算，会移丰乐到齐燕。
平生亲契保初终，梦幻凋零念德宫。朝路时来陪圣相，家山老去逐逋翁。珠玑落纸吟豪健，兰菊浮觞醉面红。台曜转高无复见，除非书雁到江东。
玉室璇台奉宴居，醉吟风月在方壶。山川大抵因人胜，出处由地与道俱。斟酌古今归奥学，扶持宗社属嘉谟。区区却笑陶元亮，祇把南山入画图。
今代麒麟第一功，十年勋德与天通。岂知乐圣衔杯地，长在重溟倒景中。避宠不妨成远别，养花无意在珍丛。角巾私第何须问，自有公言满舜听。
？令台狱？群花，名圃初成将相家。云母久遮黄合座，绮疏新照赤城霞。调羹梅子生无数，遵渚鸿飞去有涯。见说樽前富佳客，亦应思我醉时挝。
吾君忧岁为民祈，天报精衷喜莫违。盈尺定占京辇应，余花犹到汝邦飞。润流土脉沾濡洽，巧著寒梢点缀微。春色欲随晴色动，劝耕农野渐芳菲。
履声曾接中台武，銮禁陪刊翠琰名。二老风流同燕席，一樽谈笑会江城。岁寒松柏青无改，酒畔篇章语可惊。辱叙金兰分赠我，勤拳尤识故人情。
纶掖琐闱曾并直，贤关芸阁早闻名。追陪每忆同清禁，邂逅开怀在赤城。良会惟知文字饮，高歌应有鬼神惊。相逢一笑真何乐，寄此樽前莫逆情。
秋风夜搅浮云起，幽梦归来度寒水。一声横玉静穿云，响振疏林叶空委。曲终时引断肠声，中有千秋万古情。金谷草生无限思，楼边斜月为谁明。
老乌作巢一何拙，柳条垂丝今秃缺。衔枝复堕苦饶舌，编条作巢枝错节。老乌柳好汝勿伤，藏乌待得春叶长。安巢令汝着哺母，密叶更能庇风雨。
闭门三日坐听雨，不知春光已如许。桃李弄晴成艳笑，秾李怯风犹半吐。当年赤白桃李花，恨无佳人绝代歌。无事对花岂易得，有酒不饮将如何。
一春何许最佳处，柳色初匀思杀人。风揉雨练不可触，明绿映空颜色新。旧雨来时花未齐，今雨一过花团枝。明朝试踏城西路，已复可怜枝上稀。
一星熠熠初尚微，俄顷满天如灼龟。溪流黯黮四山黑，怒芒当空唯太白。举头仰书天漫漫，飞星纵横绝河汉。新月未高不可见，终夜起坐发三叹。
有美一人在昭君，藕丝为衣兰作裙。君初顾言淑且真，直欲载以黄金轮。人心变化如浮云，明妆觉暗笑作颦。何当还之承华茵，令君宴寝凝清芬。
三仕三已心如空，一壑一丘吾固穷。门施雀罗正可乐，车如鸡栖良不恶。胸中九华初欲成，彩衣玉斧双鬟青。世间何乐复过此，不失清都左右卿。
从公十日羁愁空，超然似欲忘途穷。神游八极共天乐，浮白不应嫌客恶。中年偃蹇百无成，唯有见贤双眼青。狂歌时有眇道士，拟赋臞仙非长卿。
青山秀色若可餐，卷书饥坐看南山。乐哉洋洋岩下水，可以乐饥仍洗耳。石田墝埆不敢荒，时耕带月归带霜。田中不了曲蘖事，蝉腹且追张子房。
三江既入今安有，万化无端去莫留。蟹蚌失波枯斥岸，蛟龙移窟见沙洲。水穷范蠡扁舟返，海变麻姑两鬓秋。通塞正应天数在，荷蓑持锸直堪愁。
霜林一望极空寒，晓鼓催人觉梦残。黄雾带晴江渺渺，劲风翻影露漙漙。香飘引篆新添火，髪密胜簪慢整冠。藏拙懒便惟少事，兴来闲借远山看。
钟山太傅起从龙，鼓动风雷指顾中。未见图形求傅野，岂知徒步客新丰。青鞋曾访餐芝老，白首惟余捣药童。藏壁故应留断简，至今山鬼恸悲风。
东南贡吏紫髯郎，一马骎骎客路长。袖里山林洗尘雾，腹中文字了缣箱。流年过我长如许，乐事知君讵未央。行恐饥来驱我去，也遮西日上河梁。
一行作吏向吴城，五见陬隅上薄冰。魏觊三章堪自约，殷源百尺敢言登。揶揄祇送人为郡，噎媢初非我负丞。鞅掌栖迟俱害性，不知须鬓欲侵凌。
强醉重云欲散盐，三更飞霰忽惊帘。大呼何与痴人事，此意多应俗士嫌。出户仰看天漫漫，持杯愁作夜厌厌。消除心事都无处，下尽中军三百籖。
东西南北走红尘，又见江淮草木薫。小谢篇章成画饼，卧龙功略付浮云。栖迟枳棘今如许，啸傲冰霜赖此君。俛俯折腰成底事，故交千里漫离群。
身谋自昔须三窟，世味端能败一薫。醉里闲愁浓似酒，春来归思乱于云。松栽咫尺传卢老，枣实方将访许君。却喜云孙共来往，扁舟时入白鸥群。
风骚无复见黄初，尚想应刘载后车。病骨不知缘底事，愁眉时得为君舒。动人春色来随燕，入眼溪流静见鱼。祇有此中多好句，可来茅阁试凭虚。
厌苦常从乐未央，不如要足两俱忘。当饥粝食遗三鼎，便体绨袍胜五章。夜雪扁舟千嶂净，午风高枕一窗凉。飘然自适非人适，肯受辕驹六尺缰。
山城无物可忘忧，但有平原病督邮。知我囊中无白水，烦君若下出青州。芳甘未谢三羊酝，傲兀能消万古愁。会待东郊春意动，鸣鞭乘兴草堂游。
大涤先生不讳贫，鬓髯虽白脸长春。三江鱼美东曹后，二柳泉甘慧晓邻。怀组归来无长物，挂冠谁复并清尘。自怜出处俱违性，旋结衡茅寄此身。
王子池台迹已荒，年来华构压高冈。长林不碍千山月，老干犹含九夏霜。便觉平泉冠东洛，还依渌水记南塘。蜗庐却喜通幽径，岸帻时来一啸长。
醉倒春风载酒人，苍髯犹想见长身。试寻遗址名空在，却叹张罗事已陈。稍置曲栏穿径竹，别开高阁俯汀苹。拏舟更欲陪清赏，要看毫端藻绘春。
脱屣归来税两轓，信知尘世有萧闲。幽亭似近郎君谷，捷径知非少室山。岁月优游真得计，风尘憔悴独何颜。园林日涉仍多趣，坐看云飞鸟倦还。
诗成不直一杯水，年大常怀千岁忧。何须中令能强记，正要将军为破愁。故人久负丘壑志，公子欲寻梁宋游。相逢傥有蒲萄渌，肯向西凉博一州。
节物惊心两鬓华，东篱空绕未开花。百年将半仕三已，五亩就荒天一涯。岂有白衣来剥啄，亦从乌帽自欹斜。真成独坐空搔首，门柳萧萧噪暮鸦。
雅望清班亦醉翁，暂令槐阁曳铃空。更评他日归贤守，画诺何人称治中。便合追锋来就日，已知投刃有成风。贻书千里兼金意，俎豆常怜断尾雄。
相望千古一涪翁，还向江湖四壁空。病目自甘桃李后，野麋难着鳯麟中。未成下泽还乡里，且寄穷阎蔽雨风。举世知音常契阔，空悲沉抑为谁雄。
夫君胸次有天游，笑指沧溟寄一沤。正使叩舷歌小海，不妨安席咏洪流。翩翩聊试千金学，刺刺应惭万里侯。归袖飘然望华阙，独留珠玉照遐幽。
向来南北叹流年，十载相逢走道边。作佛顿惭灵运后，着鞭犹恐祖生先。弹冠岂欲夸三组，负耒还思受一廛。默计此身端未了，别怀撩乱故依然。
慢肤便腹转疏慵，睡足茅檐目过鸿。墨客纵令三尺喙，木奴何似十年功。门前罗雀非吾病，灶底生蛙不世穷。旧雨未干新雨涨，可怜愁绝力田翁。
接舆叩木狂歌处，犹有清泉出翠微。不学痴人供水递，肯分余润及柴扉。七瓯已办煎茶厄，三咽能忘啜菽饥。身寄吴门声利窟，更思冰洞濯尘衣。
富贵纷纷有底难，乘时如探槖中丸。高人不啻昙华见，晚节谁为赵璧完。且喜芝兰俱秀发，不嫌松桂愈清寒。他年仄席思耆旧，矍铄犹能一据鞍。
异质宁当杂众芳，故留寒颍度微霜。三锾何必分灵树，九畹那能擅国香。不惜繁英供夕饵，肯持佳色媚朝阳。径须移奉华堂燕，路草多应愧久妨。
向来英妙压鳌头，去国三年白鬓秋。萧傅岂烦更吏治，贾生元自赞皇猷。高文已得江山助，远业宁为管晏留。闻说云亭已除地，正须椽笔纪鸿休。
道人非复世间情，居士空留身后名。共拟凌云成一笑，不妨乘月话三生。桐乡定有蝉衣在，葱岭遥知虎锡鸣。耿耿幽怀无处写，眼中泉石记经行。
九日登临得翠微，拂天松竹引丹梯。神游八表层霄近，目尽千山落日低。人散飞云留画栋，舟回初月照清溪。故知王谢风流在，吹帽何人醉似泥。
恍然身寄一山川，玉宇银墙堕我前。欲便乘风向寥廓，恨无新句落云烟。延枚座右频虚席，访戴人遐叹独贤。遥想支颐对秦望，朝来清思浩无边。
华颠倾盖便忘年，信有乌衣不乏贤。膝上中郎名誉早，湖南司马岁时迁。去天尺五非无地，击水三千竟莫前。唇齿五车真底用，人琴冥漠付重泉。
胸中林壑寄商颜，门外红尘了不关。年去人犹昔人耳，身游才与不才间。与君同觉梦中梦，顾我长嗟山复山。何日方舟归里社，韦编应许试窥班。
三径旁临招隐溪，子真池馆叩林扉。拏舟雪夜多乘兴，步屧春风每醉归。居舍相望一牛吼，官途常作二凫飞。试寻邀月持杯地，共觉劳生四十非。
龙检金壶记子年，寥阳宫殿玉虚前。三元初识皇文袐，八法争看御墨鲜。丛简旧藏丹蘂箧，群仙疑近白蛙泉。隆楼缥缈侵云汉，神物㧑呵卫九天。
七圣云章秘紫清，睿谟神藻发长生。六爻妙尽超龙瑞，千里真修叙广成。但觉焕文惊俗眼，何劳掘笔避书名。法宫涵演方无尽，玉海濡毫卷四瀛。
长啸溟波又一游，眼中壶峤接沧洲。紫薇垣近三台象，银汉槎浮八月秋。七制还须补天笔，二帆聊展济川舟。从容归奏承清问，膏泽东南四十州。
翩翩渌水泛红莲，一纪重来拥使旜。云外两星明汉莭，海东千里戴尧天。旧闻箕子多遗俗，会使匃奴失左肩。五十年来蒙惠渥，故应微风莫深镌。
荜门蓬舍不知春，车似鸡栖甑有尘。千里传情望双鲤，一杯和影祇三人。交亲离合同巢燕，身世覉危独茧纶。四体不勤心扰扰，拟将玄旨问吴筠。
寒谷应殊尺五天，盐车无复望腾骞。至人未免填沟壑，大隐不如居市廛。长笑呼鹰思上蔡，独令留石在平泉。茅茨欲作终焉计，未有沧浪四万钱。
倦游初返北山农，一面忘年得此翁。易学知公无复过，诗穷如我敢言工。安知接迹金兰直，便作回头梦幻空。本自无生今岂灭，不因吾道有西东。
五籍纷纶井大春，一言超诣阮参军。王门设醴重经席，藏室雠书老蠧芸。问字毫厘分鸟迹，论文领略到皇坟。他年宿草伤心地，千里衢山隔暮云。
触石西游溯浊波，京华旅食谢经过。年侵镜里今如此，歌缺壶边可奈何。宾阁遥知悬玉麈，直庐应许到金坡。须公一节趋环召，犹及昆明百步荷。
半世江湖寄此身，冰墟何意及阳春。离骚痛饮非名士，款段还乡亦善人。病木作花真强活，长鱼沉陆恐摧鳞。清时英俊如麻苇，敢叹长年甑有尘。
冰谷难通杜曲天，浅闻那识绛人年。挥斤始免从轮扁，操牍宁堪佐史迁。正恐商樊讥浪仕，可令齐鲁叹无传。笭箵挂壁空回首，林有孙枝竹长鞭。
列宿罗胸妙补天，巨鳌峰顶号耆年。致君旧拟唐虞上，去国徒惊岁月迁。梦笔丝纶建瓴下，憩棠膏泽置邮传。平生倾倒燕台意，可使英豪慕执鞭。
卫尉新除盖次公，便抛簪绂向江东。秋鲈正与莼丝美，夜鹤休惊蕙帐空。满腹诗书元未试，会心林壑与谁同。自怜华髪无归处，惭愧冥冥物外鸿。
雪消晴沼涨微波，一局文楸比烂柯。尘外清霄三岛近，日边春色五云多。不妨窈窕耽书癖，时遣旗抢战睡魔。汹涌诗情何所似，九军雷动伐灵鼍。
琼构浮空锦作山，五门遥比望金銮。烛龙飞度昆丘晓，玉斧修成宝鉴寒。便觉冰荷回暖律，恍疑云翼傅灵丸。都人喜色瞻鸾盖，更拟交光雪未残。
端门清跸隐修廊，麟省新开接建章。六玉虬飞黄道稳，五芝华耸頳袍光。风生凡腋天颜近，春入仙洲昼漏长。拭目训词成饱德，共瞻云日仰陶唐。
清尘膏雨浃人寰，金殿晴开瑞雾间。帝座腾辉临璧府，飚轮纡景按蓬山。龙鸾初识昭回迹，麑鹿惊随侍从班。再拜逡巡戴君赐，却迎天仗款贤关。
赭黄高拱玉霄间，金殿祥𬴊九色斑。湛露恩浓开镐宴，大风歌奏仰龙颜。自惊垂老抛农亩，浪逐群仙款帝关。银瓮白环方纪瑞，汗青修竹尽南山。
矍铄仍堪将帅间，壮猷聊与虎臣班。公车献赋城南杜，郎省兴嗟北地颜。合殿千官瞻黼扆，中天双阙敞琼关。彤庭拜舞嵩三呼，延阁干云真道山。
闭门那复赋三都，传世何妨强著书。东海遗荣行路叹，南山归隐故人疏。尚平婚嫁无余累，摩诘身心即净居。六十挂冠虽早计，绝胜衔索泣枯鱼。
金华王府九天开，夜诵何人荐逸才。太学诸生终莫挽，长沙贤傅几时来。别离传恨空鱼素，岁月如飞逐管灰。亦欲相追老湖海，稽山肯放酒船回。
雨脚初收晓雾开，青鞋布袜好追陪。幽人无事常相见，佳句有时还自来。白业谁能超石壁，朱颜亦任发春醅。忧来忽忆燕南信，安得阌乡老万回。
漉酒空峨五柳巾，一觞相属念情亲。玉川奴婢今犹昔，锦里田园老更贫。冰洞清泉谁共酌，风篁幽径好寻春。开年晴暖须归去，还向江湖觅故人。
辩口悬河气吐云，贤豪往往尽知闻。论兵似欲无坚敌，揽辔常思去败群。正使流言成玉玷，何妨浃骨自兰芬。他年罢社悲闾里，宿草犹应哭故坟。
槽滴真珠不用𥬠，尘飞华栋发清讴。时危尚想承平态，胜会那从战鬬求。遗物方将期汗漫，苦心何必志穷愁。凭君賸作消忧计，痛饮狂歌烂熳游。
手种庭槐擢干长，谁知种德久弥芳。锦标荷橐看荣养，命服恩书被宠章。合浦珠还增气象，延平剑客敛光芒。新阡郁郁车千两，庆善哀荣动故乡。
千骑双旌间绿沉，草堂无迳辱幽寻。应怜范叔穷愁甚，更觉文翁德化深。泌饮衡门聊寄老，高山流水旧知心。朝来拭目窥新句，入木锵金比道林。
潮海当年共陆沉，山林投老得追寻。清溪宛转千山静，乔木阴森一径深。法界含容居士室，庵基坚固祖师心。山王终恐归廊庙，回首清游叹竹林。
故交离合异升沉，枉直宁当问尺寻。伏枥疲骖千里暮，当关虓虎九门深。炎凉殊态看浮俗，衰病交侵失壮心。一壑一丘真自足，野糜终是乐长林。
白首同经本命年，君临方面我归田。应无卫尉一钱直，空羡漆园三十篇。麟阁功名应未晚，羊肠岐路莫争先。西归不待三年最，肯访柴门濲水边。
如公真似泰山云，敷寸崇朝四海闻。出处要同周四友，声名何减汉三君。词源笑唾三冬学，妙旨深明六艺文。要是天孙机杼手，莫将云锦并纤纹。
典训文章见白麻，经纶才术又王家。如何袖手千岩里，却傍临溪一径斜。忧国丹心知益壮，济时素业复谁加。何当乐寿亭前路，杖屦追游阅岁华。
载酒何人过子云，闭关兰若断知闻。分无秔秫资三径，岂有篇章咏五君。新故易成南浦别，渔樵时寄北山文。悬知倚市倾城态，应笑寒窗刺绣纹。
充庭英俊剧蓬麻，迂憃无庸合卧家。锦里烟尘终不到，玉川思虑本无斜。山东何翅三年别，霜鬓潜惊一半加。会见中兴平四海，要看元凯佐重华。
过眼纷纷梦电云，羡君强识与多闻。风流千载鉴湖老，博极群书都水君。顾我衰怀无复理，空余宿习寄微文。深惭推借逾涯甚，偶尔真同御木纹。
衡门相望接桑麻，人识城南二士家。老罢应难夸竞病，诗狂无复赋车斜。韦编阅世时时绝，班剑看人岁岁加。徒把椠铅消永日，强分奇正与英华。
黑头新贵拥朱轮，交会耆英久不闻。博识犹多汉郎吏，敦诗仍有晋将军。河流曲曲灵光异，芝盖茎茎瑞气芬。坐想城东隐君子，无心闲似岭头云。
田中有秫醉渊明，石上无禾养伯龄。耸涧苍根终郁郁，拂云归翼会冥冥。避喧人境心随远，入梦家山眼共青。岁晚定知成二老，深惭招隐苦丁宁。
醉里求名苦不情，翛然谁信万缘轻。却观尘境端如梦，更喜幽栖得此生。游客乍归寒雀噪，山人还去晓猿惊。会当蜡屐同幽讨，无限青山照眼明。
赠行新句比阳春，朝奏当年竦缙绅。素业异时应有待，玄谈高处亦无论。平生肮脏皆华首，阅世崎岖信损神。只恐鹤书还赴陇，未容公作独醒人。
北山之北寄柴扉，茅屋参差倚翠微。老罢那知还作客，春来无奈苦思归。淹留恐复荒三径，潦倒宁堪扈六飞。乘雁双凫成底事，不应容易裂荷衣。
泥行正作龟藏穴，雾隐初徴豹一斑。岂有高标如冠玉，况无谈舌解连环。一登文石趋宣室，三窃蟠桃向道山。早晚共寻鸡黍约，林泉犹得半生闲。
君看故教定何缘，岂为多闻与福田。念念会融归自已，言言当处便忘筌。无钱空数他人宝，遮眼那令兕革穿。鸟度虚空风过穴，不妨开卷亦安禅。
负疴今日四周年，药里关心雪满颠。坐失分阴嗟倏忽，行扶跬步苦跰𫏨。支离徒费三钟粟，潦倒仍依二顷田。身在山林名绛阙，无功饱食愧前贤。
野寺萧条独掩扉，了无才术赴时危。未成鸿鹄举千里，且比鹪鹩足一枝。短髪望秋如叶落，壮怀因病与年衰。何时负郭通三径，鸠杖相将醉习池。
肮脏衰颓岁月侵，冰墟谁复顾山林。闾阎揖让潜夫老，车骑雍容重客临。表里丝纶曾滥吹，推扬巴俚久知音。时来解带挥谈麈，正始微言得重寻。
七老当年四美并，韩温千载接仪型。世间天爵兼人爵，云外台星聚德星。白发𥮾花看更好，碧山环座眼偏青。相期勉继耆英会，留与衢人作画屏。
凉秋风物正清华，极目高楼不见花。老境固知无乐事，醉乡聊欲寄生涯。银钩远寄清桐滑，玉液亲题赤印斜。笑引壶觞成一醉，歌筵遥想鬓堆鸦。
兀坐空哦服九华，衰颓深觉负黄花。但令无事长相见，敢叹百年生有涯。雉堞晓登千嶂抱，縠波秋净一溪斜。归来更展新诗卷，醉墨淋漓似老鸦。
四海无庐置此翁，故营松竹尽囊空。明知计出柏马下，正拟身全木雁中。东郭易成生草舍，南村先怯卷茅风。向来豪气今如此，敢与元龙比长雄。
莫把蓍龟更问天，向来心事已萧然。尘中惝恍常如失，梦里呻吟半不眠。三径松筠终问舍，五湖烟水不须钱。艾耆相去能多少，早拟悬车十五年。
中台退食每逡巡，不向重华即浮因。岂但语言多少味，亦知才术不如人。五云华阙通闺籍，万顷烟波掷幽寻。旧游回首成春梦，太息凭谁写寸心。
长啸西风一散襟，重阴疏影静相临。水通笠泽秋容净，竹种玄池野思深。石磴扫云留晚步，松蹊随鹤尽幽寻。旧游回首成春梦，太息凭谁写寸心。
切云冠弁拱长生，匝地英髦集紫清。共喜草茅承帝问，欲倾尘雾赞皇明。飘飘六翮鸣皋意，浩浩三眠食叶声。正学傥言应不乏，松筠宁为四时更。
十上宁嗟老此生，长年终得似河清。良金熟练精英在，古剑磨光星斗明。伏枥向来犹壮志，据鞍他日想腾声。当时谁出菑川右，充选何劳固请更。
射策兼收燕颔生，不须文檄似常清。惊弦戎虏从容下，聚米山川指顾明。岂但执戈堪武卫，还因舞羽继仁声。汾阳千古知无匹，怪底麾旌不浪更。
金闺人静月华生，玉宇风微晓露清。深拱北辰三素远，静看东壁几星明。嫱嫫岂易欺轩鉴，韶濩那容奏郑声。闻说壶天春日永，恍疑鳌戴欲番更。
万里烟霄羽翼生，肉飞安用漱华清。绯头黄尾何劳记，紫籍青书故自明。香扑赐袍迷草色，风传宫漏出花声。骐骝一一充闲厩，千里那闻驾屡更。
筠节宁当混草莱，寸根中有拂云材。清游未接诸贤远，幽径终因二仲开。岁晚苍阴元自茂，实成丹鳯几时来。何郎冰雪森相对，默转谈峰万壑雷。
碧海昆仑接绛台，故应春至自花开。丝毫不立元非静，梨枣潜生岂用栽。种种初无心外法，绵绵时向定中回。却来重展调元手，会见华胥遍九垓。
诗书礼乐旧将军，献纳论思两侍臣。暂比挥金同宴衎，即看鸣玉侍严宸。风流珠璧挥班著，名节冰霜耸缙绅。好与兰陵传盛事，德星应复聚江滨。
老农麦熟还忍饥，蚕妇见丝翻泪垂。耕田辛苦竟何补，长安游手多轻肥。良牧忧晴复忧雨，咄咄书空应自语。皇天于物无偏颇，不须怨嗟梅雨多。
赤子既迫寒且饥，异时严警如边垂。弃捐沟壑死锋镝，有如秦越视瘠肥。公来随车霈灵雨，织妇耕农闻好语。爱民戢吏政不苛，兵兴敢避科徭多。
不作寻常好面皮，刘郎去后弄妆迟。唤回浓睡春方好，洗退残红晚更宜。薝卜有香陪冷艳，酴醿无力鬬丰肌。最怜月下朦胧影，定起山僧莫皱眉。
水边难睹似梅人，且看垂垂一树新。独许玉妃陪寂寞，可须青女助精神。传杯冷艳愁闻笛，入户幽香已报春。抽尽空花经月雨，此心那复住根尘。
春来斗米欲逾千，麦熟家家爨有烟。手磨旋推云子落，脚铛深煎蚌胎员。香闻并舍儿童喜，效录奇方胃海便。信是书生能说食，杜陵饥客漫流涎。
数椽茅屋绝过从，窗户深明一迳通。雨过竹丛增晚翠，风翻荷沼乱殷红。揩磨五字无瑕颣，鼓吹群经有折衷。敩学从来自强半，应怜时辈尚谈空。
儿时思致早飘然，便合高𬸣在少年。下第令人感二鸟，上庠寄径应三鳣。义方永诀诗无恙，手泽珍藏墨尚鲜。识取前修显扬事，决科之外有流传。
旋植修篁一迳深，萧然便可涤尘襟。碧移湘浦千梢净，清借淇园十亩阴。晓槛秋声风撼玉，空庭寒影月筛金。造门赖有山阴客，酒熟时来伴醉吟。
先生活计未全贫，一径筼筜碧玉新。野趣近依陶令宅，幽姿深隔庾公尘。独余世外冰霜操，不逐人间草木春。吏隐何妨成小筑，风流重见竹林人。
琅玕新植觉深幽，顿使轩窗一夜秋。寒影静侵书幌冷，翠阴清逐桂花浮。蕙兰终许依霜操，桃李从教媚冶游。公子已多林下趣，更看仙吏落银钩。
扁舟访我海边村，笑语俄惊隔九原。萧寺新题云有态，故乡清誉玉无痕。伤心姹女能传业，衔痛慈亲尚倚门。纼绋情乖临穴送，一尊聊酹若敖魂。
何必金丹访洞宾，壶中日月自长春。直疑帘幕遮藏得，未怕莺花漏泄频。摩诘神通移不去，桃园风景画难真。尊罍賸把笙歌拥，沉醉何妨垫角巾。
绣斧当年旧使星，却分符竹往専城。流风远继三堂咏，扶路争看五马迎。不独循良追汉吏，便应清切振家声。都门祖帐人多羡，袅袅春风动斾旌。
细葛香罗罢赐衣，十年风雨暗蜗庐。浴兰纫佩怜儿女，悬艾题符徇井闾。地胜斗墟饶赋咏，日长莲幕少文书。欲凭尺素传深意，千里殷勤附雁鱼。
世间儿子总纷纷，属籍吾贤最不群。天在山中须畜学，风行水上自成文。操存有约要真见，记问夸多只𫍲闻。我与东岩情分腆，临分书此勉郎君。
小轩佳致信通幽，爽气侵人挟九秋。暇日不妨寻旧隐，清时无用借前筹。能诗谁复追常建，爱竹吾今似子猷。已有琴书随杖履，更邀闲客伴清游。
一榻萧然岸幅巾，寒梅为友竹为邻。清谭谢傅风流胜，倒载山翁气味真。独把琴棋消永日，未须歌管送余春。簿书堆案应频扫，不学陶潜避俗尘。
人日春风动琯灰，新年佳节并相催。金花巧向钗头见，和气潜随斗柄回。青入池塘频梦草，暖生官阁易寻梅。相从便好携炉铫，乳面新来胜撇醅。
新诗如律起寒灰，多谢邹郎着意催。清比金茎天上落，句生春草梦中回。才高可但空吟雪，心铁犹能强赋梅。山月欲圆人又好，羡君同泼瓮头醅。
牵衣儿女最相关，节物催人岁欲阑。船落草声惊梦断，水涵山影照杯残。堂深空羡河阳集，被冷谁怜范叔寒。坐想归途花正好，杜鹃声里破愁颜。
肩舆渺渺历崎岖，自笑谋身老更迂。献策但知忧社稷，投荒那敢顾妻孥。南行已度黄陂岭，北去何愁青草湖。冒雨穿云信奇绝，玆游真岂是良图。
森森巨麓蔽秋冈，薄日笼阴一味凉。散策绕溪闲觅伴，幅巾对客坐焚香。午潮暗长看平岸，野竹才添便出墙。岩壑自无南北异，不妨随处得相羊。
荆棘林中蛇虺惊，悬知不作凤雏鸣。维熊已误传佳梦，得女犹能继颂声。贫贱预求梁氏婿，才情敢擅谢娘名。囊中幸自全无物，更觉新来分外清。
窗间列岫郁嵳峨，一寸遥岑已是多。跨海空青叠寒玉，浮天浓绿艳修蛾。漫传五岳归图画，坐想千岩见咏歌。从此闭门闲觅句，直将世事付依阿。
俗轨纷纷正背驰，鉴中白髪愧明时。致身何必营三窟，入仕聊同庇一枝。故里有怀松菊老，圣朝无用计谋奇。相从喜有忘形侣，杖屦山樊酒满卮。
薄宦伶俜祗自伤，捧卮无复献华堂。暗惊老去苍颜在，谁道阴铺白昼长。天际云烟成五色，尧阶鸳鹭列千行。悬知冻笔孤吟罢，徙倚南窗揖翠浪。
犊鼻长挑竹杖头，未能免俗想清流。西来谁遣青禽至，仙去还乘白鹤游。天上欢娱才瞬息，人间恩爱漫绸缪。穿针乞巧真儿戏，曝腹庭中更可羞。
好事多应与愿违，经年消息却如期。匆匆旧约重寻处，耿耿银河欲渡时。绰约肌肤云路远，低迷帘幕玉钩垂。夜凉风露非尘世，天外弯弯堕月眉。
漫道壶中别有春，枉教众楚笑齐人。本来妙说元无说，信是灵真未识真。佩剑携书如可继，杀鸡炊黍不妨频。相逢且说无生话，若问长生有大钧。
不用休粮学隐沦，眼前无事即仙人。解官终作陶元亮，晦迹聊同郑子真。交友尽缘酬唱密，关山岂碍往来频。流行坎止平生志，寿夭还如泥在钧。
肩舆归去未全醒，倚户何人念远征。事在赦前皆可罪，过因酒后各原情。壶中未便乘风去，夜半何妨秘息行。不向险中求不死，却因何处觅长生。
映水双开带晚烟，丹葩浥露鬬鲜妍。瑶堂地产金莲瑞，蒿里人归玉府仙。并立江皋珠珮冷，相亲汉苑晓妆偏。舜庭敷奏无虚日，潜德并遗柱史传。
虚堂清簟午抛簪，人静疏帘映昼阍。身过中年心已倦，病因烦暑气常昏。紫烟碧月天初赐，乳窦寒泉世莫论。尘味暂忘惟嗜此，更无余思到芳樽。
夜半匆匆离府庠，那知造物相槐忙。直言贾祸翻成福，正论惊人竟擅场。庚戌抡魁卿有技，甲辰近榜士流芳。勉旃学问全名节，富贵傥来如探囊。
桃李成蹊竹迳幽，几年依隐玩林丘。日边紫诏频催入，郭外青山故挽留。河右始知天子圣，淮南应寝叛臣谋。丝纶世掌真余事，济难徐观用巨舟。
朝来喜见妖氛静，坐觉山川胜气还。关塞罢征车马健，郊原得雨老龙闲。黄绵惯拥茅檐日，白髪羞陪玉笋班。好在故园兵火后，那无破屋两三间。
永夜全茎下九天，郊坰风物正凄然。百年宝地空萧瑟，十里青山水接连。局上笑谈棋易胜，坐中奇险句难联。定回老演应相问，浄社何时到白莲。
燕坐僧窗𦶟水沈，暂时尘务不关心。殿堂突兀诸天拥，花木扶疏曲径深。节近重阳堪把玩，景如图画费摹临。秋晴急趁黄花约，短日凄风易作霖。
谁倩冰霜一扫空，旋烘和气转春风。野田溢水层层落，山路催花树树红。门巷旋教开竹迳，姓名初喜挂琳宫。江湖乍脱风波地，莫拟扁舟伴钓翁。
危亭搔首拨寒灰，夜久无人共一杯。湿翠沾云溪外竹，暗香浮月垅头梅。乌啼日落孤村晚，被冷灯青夜梦回。还许对床寻旧约，肩舆应为我重来。
皇天欲遣雨催诗，润泽焦枯自应期。江上半犂如有继，田家一饱岂无时。汉军乏食徴方急，商后精祈事敢遗。嘉谷蒿莱俱茂遂，故应沛泽称平施。
故园重到豁尘襟，桃李成蹊竹坞深。三径频来无俗客，五更唤起有鸣禽。溪光山影常遮眼，酒盏茶瓯独挂心。尘外莫言无一事，苔痕扫尽复相侵。
几年辛苦厌兵间，多谢君恩肯放还。故里萧骚松竹在，流年荏苒鬓毛斑。愁多不分青春过，睡足聊欣白昼闲。况有弟兄同保社，年年携酒共浇山。
已谋湖上屋三间，身退聊同倦鸟还。老去最便青箬笠，梦回空想紫宸班。招邀山月当轩醉，结约江鸥作伴闲。赖有渊明能赋咏，悠然把酒对南山。
青山绕屋水侵篱，拙计何妨与世违。窗有残灯供夜读，瓶无储粟补朝饥。日长门巷荆枝合，岁暮风霜塞雁归。白首重来耆旧尽，余年从此永相依。
瓮牖蓬窗守素风，弟兄来往一生中。祇凭六籍为修绠，岂有双梁架彩虹。朝市山林非有异，众生心佛本来同。谁知白首维摩老，万事都将袖被蒙。
里巷萧条户半扃，更无冷月挂山城。荧荧小市唯渔火，耿耿幽窗但雪声。海国此时瞻气象，端门何日睹升平。会须一扫阴霾尽，尽放冰轮彻夜明。
颓垣败屋未须悲，淮北于今暗铁衣。背水汉营朝气锐，青冈敌骑夜声微。萧条里巷徴符急，浩渺江湖羽檄稀。不及戎行亲矢石，独将诗礼继庭闱。
亲征一纸诏书颁，顿觉中原气象还。漫说风沙临瀚海，遥怜草木旧淮山。百年社稷倾危后，一掷乾坤胜负间。北望銮舆心共折，小臣无路得追攀。
未容春色到园林，寂寞莺花困久阴。积潦坏墙低易补，晓寒侵被破难禁。门闲賸欲偿诗债，裘敝犹堪当酒金。昨夜东风扫群翳，放回天地发生心。
活计从来祗旋营，急难方悟此生轻。资身但有书盈腹，润屋不将金满籯。尘榻晓寒资酒力，空堦夜雨杂棋声。茗瓯时赴汤休约，肯念人间雨与晴。
西风一夜卷层波，并落人声喜气多。巨浸涨天吞梦泽，空庭积水湛星河。光摇万瓦疑浮动，翠飐群山巧琢磨。从此江湖更清旷，肯将轩冕换渔蓑。
似与江梅欲抗衡，空庭初见数枝横。素肌临水琼琚冷，落叶沾苔絮雪轻。玉体生来清自韵，冰魂别后梦难成。故应天遣娱春晚，一洗人间紫与頳。
长廊散步寻僧话，青眼相邀得老旼。久礼懴堂心独苦，惯迎野客语尤真。当轩翠竹根根静，对手拈棋局局新。日暮循堤还旧隐，一杯那复较醨醇。
宿云解駮远峰青，谷鸟惊呼报午晴。屋冷篱疏茅店迥，路平沙软笋舆轻。行穷坡岭山方好，卷尽旌旗眼更明。慷慨未须关世务，胸怀得酒暂能平。
去国曾闻首扣阍，今聆议论汗浆翻。忠忱我愧西都向，行谊君贤太学蕃。壁水门开趋辇路，黄封囊奏乞神幡。英风义概几成俗，涵养都由圣主恩。
常丞若问老庸斋，屋借湖光一镜开。执卷多应鹄袍至，载醪无复绣衣来。渔樵賸喜皆予伍，鸥鹭相忘不我猜。翰长邻居清健甚，时时赓唱亦奇哉。
烛底黄花伴独醒，小窗寒月半栊明。满添宿火留香雾，重理残杯渍落英。老骥自能寻旧枥，偏师暂喜解长城。独余惠远秋莲社，怀抱时时得再倾。
百岁光阴日半斜，因缘已透更何嗟。饱参禅窟传心印，一见桃溪悟落花。了得顿门方自在，修持径路断无差。世人学道徒勤苦，终日蒸炊只是沙。
握手相逢醉别筵，兴酣真是饮中仙。一枰聊欲观成败，三盏何劳辨圣贤。老去不传巫峡梦，夜来频咽玉池泉。鉴湖自昔多清赏，结约芒鞋上钓船。
闲地逢君怀抱开，携壶选胜得同来。青山满眼空排闼，红袖何人为举杯。四面轩窗供眺望，一时簪履许参陪。黄昏渺渺溪桥路，灯火微明恨独回。
不慕轩裳慕隐沦，直将富贵比浮云。竹沟引水通银汉，石甃澄澜起縠纹。湖上三间容我卜，溪边一派与君分。枕流漱石平生事，黜陟从今了不闻。
闻道招提枕半冈，结茅真在白云乡。岚光滴沥衣裳冷，爽气空蒙枕簟凉。幻灭不传神女梦，心清时到赞公房。是身直与云相似，肯与众生出岫忙。
小窗秋半日晖晖，蠧简陈编渐可窥。晨起已空摩诘室，晚凉深下董生帷。参差红影蕉临水，散漫寒香菊绕篱。从此杖藜休引步，习池花草任离披。
闻道全家避乱离，数间茅屋畏人知。闲寻倦鸟安巢处，静看孤云出岫时。瓮酿浊醪缘好客，棋翻妙著待赢诗。从来谷口称真隐，应笑通衢卖卜医。
花迳微通竹迳幽，暮年清赏在林丘。登临未觉三山隔，俯仰常随万壑流。乐土自应多乐事，闲身居此得闲游。酒杯棋局平生事，莫把枯肠数搅搜。
扁舟来访小丛林，花木通幽院落深。旋拂胡床成午梦，闲持贝叶动秋吟。竹声瑟瑟生虚籁，山意峨峨入素琴。更喜老纲能会事，手携𬬻铫自相寻。
竹枝桐叶满秋霜，愁倚栏干望草堂。过涧歇时芳草渡，绕池游处芰荷香。应思佳客伤情远，欲诉衷情促拍忙。好是山亭宴僚友，夜深红烛映天长。
不用移文托北山，须公一出济时艰。飞凫自欲朝天阙，老骥终思入帝闲。直使奸谀俱落胆，要令凋瘵变驩颜。中兴事业须耆杰，炯炯何妨两鬓斑。
阴崖结屋全家隐，世路风波任险艰。白首嗟予三黜惯，青山羡子十年闲。时危莫忘频攀槛，主圣何妨数犯颜。贾谊归来定前席，金銮玉简缀清班。
耕桑不扰罢开边，家国安荣二百年。三世彩衣疑有种，一门忠孝岂无传。遭时自致公卿贵，积庆多因父祖贤。鹤骨松标长照世，不须图画上凌烟。
五马东来隘里闾，旌旗照海奉安舆。时危未暇寛徭役，岁歉无劳进羡余。赤子弄兵先解散，乌衣侮法费驱除。兵戈满眼瞻王室，邮传时时附諌书。
归寻北海桥边路，恸哭斯人但故庐。三径空存陶令菊，万籖难见邺侯书。丹青写照空留影，慷慨论文孰起予。叹息平生英妙气，只今寂寞契真如。
蕴藉风流绝世稀，妙年词赋迈云机。汉庭留滞冯唐老，越国雍容贺监归。方喜锵金翔禁闼，忽惊埋玉掩泉扉。伤心里巷从游地，独对秋风泪湿衣。
羡君忠孝两无亏，出处雍容自造微。供帐都门疏受去，怀章郡邸买臣归。君恩已荷全家饱，治绩行看百姓肥。回首文昌旧游地，相从渐觉故人稀。
晓入天台访石梁，萦纡岭路绕羊肠。溪田溢水层层落，岩壑经秋步步凉。花乳散瓯争供茗，瑞光腾彩竞拈香。心知未是真消息，方丈蓬壶共渺茫。
梦草池边一笑同，冥冥云迹羡飞鸿。青山不属红莲客，黄菊羞簪白髪翁。直使淮南叛谋寝，未妨冀北马群空。中兴事业须公等，勿惮危言达圣聪。
畴昔心亲迹异同，端如社燕与秋鸿。关河此日归真主，岩壑他年属两翁。老去熟知交友态，忧来顿悟世缘空。传闻敌骑谋深入，好为提兵剿勒聪。
举目江山有异同，笑谈尊俎恨匆匆。云烟杳霭长淮隔，花木扶疏曲迳通。闲伴凫鸥浮野水，未随鹰隼击秋空。会当雪后寻君去，不学子猷清兴终。
羽书烽火迫防秋，努力聊寛圣主忧。契阔友生多散落，急难兄弟自相求。归欤便可追吴隐，相对安能效楚囚。从此音尘渺江海，相思时上庾公楼。
不用携壶上翠微，南楼风景古云稀。宁辞坐上吹乌帽，应笑篱边候白衣。举目佳山伤客意，满园丛菊待人归。分题未尽宾僚数，更看纹楸小合围。
登楼把酒面孱颜，富贵功名了不关。千古池台悲帝子，一时宾幕陋龙山。影沈寒水雁声断，香抱秋花蝶意闲。八郡往来聊自哂，孤云出岫尚知还。
吏役无因棹酒船，一杯萧寺破茶烟。文章雅健追前辈，交旧凋零感暮年。闻道岩廊勤注想，岂容琳馆久回旋。好风吹寄凌云句，无数珠玑堕我前。
衰白相逢赣水边，十年存没竟谁贤。别来旧隐荒三径，醉后高谈惊四筵。晚节功名君未免，半生忧患我堪怜。秋风久负莼鲈约，归梦时时到剡川。
老钝安能济中兴，知君此意每推诚。邦人虽喜天心格，农夫预忧禾耳生。秋后竹阴侵簟冷，梦回蛩响杂堦声。雨溪自昔传佳咏，云水相依夜自明。
汉诏寛慈下玉京，人心天意格精诚。初欣父老扶携听，忽看风云汹涌生。千里沾濡随渥泽，万家愁叹变欢声。南楼夜色晴方好，与子赓歌待月明。
渺渺平芜雪正晴，旋驱征骑出郊坰。越山似我头全白，江柳如君眼欲青。有信梅花传驿使，忘机鸥鸟恋沙汀。洞霄结约香灯社，便欲相从老翠屏。
抗志潜心六籍中，文章直欲拟轲雄。谁云前辈风流尽，尚有斯人气味同。南浦送行伤碧草，北窗归卧享清风。君王寤寐思黄髪，会见蒲轮徴此翁。
日日孤村对落晖，瘴烟深处忍分离。追攀重见蔡明远，赎罪难逢郭子仪。南渡可忧鸢共堕，北辕应喜雁相随。马蹄惯踏关山路，他日重来更送谁。
瘦筇羸马一貂裘，江浙湖湘得纵游。万里远劳君伴送，隔年应笑我淹留。默祈衡岳云开岭，夜入浯溪月满舟。北阙旧交如问讯，为言白尽老人头。
人随乌鹊正南飞，月到中天列宿稀。远近江峦明霁色，横斜烟雾助清辉。危亭搔首风传笛，迥野微行露湿衣。儿女未须频怅望，春来应与雁同归。
茅斋背郭面孱颜，已有幽人约往还。学道远寻岣嵝令，卜居长占荔支湾。窗间山色红尘远，竹外棋声白昼闲。静扫风轩同宴坐，柴扉应为夜留关。
西来一水护山城，突兀横江占小亭。春尽浪花浮竹屋，夜深渔火乱沙汀。支颐尘榻清无梦，隐几明窗醉有经。扫洒待君还旧隐，却来相对守黄庭。
学道参禅久不成，惟将曲糵破愁城。三杯径醉客已去，一枕未回天欲明。长羡篱边元亮醉，谁怜泽畔屈原醒。瓮头浊酒须多酿，凖拟归来细细倾。
背郭通幽面翠微，病躯野性最相宜。旋栽花竹频开迳，恐碍云山短著篱。晓日临窗时读易，晚凉隔屋听评棋。三年瘴岭无归日，聊向深林占一枝。
瓮牖茅檐白版扉，地偏犹与病相宜。雨添山涧苔侵径，竹近阳陂笋过篱。三爵沉酣陶令酒，一奁成败谢公棋。车尘不到门前路，渐觉蒿莱长旧枝。
节概平生慕此君，晚年流落偶相亲。装添小圃林泉胜，隔尽权门车马尘。雨浥寒梢香掩冉，月归疏影夜精神。他年亭下清阴满，谁记当时种莳人。
画手休夸最逼真，东墙月影画难亲。常陪翠柏凌寒景，几见夭桃委路尘。鸣凤引雏来应瑞，箨龙得雨便能神。双泉异日增幽胜，开盏时时中圣人。
闲客携觞日对君，岁寒相与独心亲。栽培野外千竿碧，抖擞胸中万斛尘。月影临窗如见画，风轮长笋不无神。使君好事频吟赏，萧洒襟怀似晋人。
玉台孤耸出尘寰，碧瓦朱甍缥缈间。爽气遥通天际月，沧波不隔海中山。潮平贾客连樯至，日晚耕牛带犊还。安得此身生羽翼，便乘风驭叩天关。
桃笙涩勒漫成林，并立林亭一径深。月下竞看双凤影，风来时听二龙吟。冰霜不改夷齐操，富贵无忘鲁卫心。寄语园人频爱护，等闲莫遣斧斤侵。
汝到家时解我忧，归来何处遇中秋。梦游沧海休回首，路入浯滩稳泛舟。屋里琴书无汝爱，宅边松菊为吾留。朋游若问南方事，莫说琼州胜越州。
逐客新年偶叹嗟，海南风物异中华。溪边赤足多蛮女，门外青帘尽酒家。庭院秋深时有燕，园林春半已无花。堆盘荔子如冰雪，惟此堪将北地夸。
不用椎牛渎帝乡，精诚端可格穹苍。举头忽见千山雨，默祷惟凭一瓣香。已度南天三伏旱，未妨北牖午风凉。老蛟欲睡重鞭起，莫遣晴鸠唤夕阳。
一瓣黎沈彻九幽，随车甘雨散民忧。风声震海驱云出，雨点翻空卷地流。午夜村墟无吠犬，夕阳坡陇有耕牛。欢谣不独闻田父，更向东陵觅故侯。
结茅坡顶俯平川，占得城东胜概全。衮衮长江通瀚海，森森乔木带云烟。月当庭户初圆夜，雾隐楼台欲雨天。玉帐今闻罢刁斗，却来闲处玩林泉。
危阁峥嵘枕碧流，筹心计虑匪人谋。千颿不隔云中树，万货来从徼外舟。富国要先除国蠧，利民须急去民蟊。使君不日归华近，要路翺翔遍十州。
已过重阳得胜游，海南秋色尚迟留。旋沽白酒君须醉，未信黄花蝶解愁。菡萏香浮曲沼静，槟榔叶暗小亭幽。始知风景中原隔，对泣何须效楚囚。
萧洒襟怀慕子猷，賸栽修竹径通幽。三间远比渊明宅，百尺徒夸庾亮楼。风送鸟声春寂寂，日筛帘影梦悠悠。破山绝景亲曾到，谁遣移来海外州。
晚雨冥蒙洗瘴尘，断云遮月尚鳞鳞。影涵涨浦摇金镜，光动天街碾玉轮。村市更无沽酒客，小楼时见卷帘人。不须辛苦琼台上，展席移觞近水滨。
幽居非是避危机，涩勒遮藏客到稀。白髪不传毛义檄，青衫常戏老莱衣。舟行别浦随潮去，燕认低檐带雨归。从此欲寻棋酒社，肯论时节叩柴扉。
袅袅秋风度泬寥，卧闻微雨打芭蕉。黄花篱落重阳近，白髪江津客路遥。家信隔年新恨过，箧衣经暑旧香消。小槽正想珍珠滴，海舶来时寄一瓢。
脱屣尘寰委蜕蝉，真形渺渺驾非烟。丹台路杳无归日，白玉楼成不待年。宴坐我方依古佛，空行汝去作飞仙。恩深父子情难割，泪滴千行到九泉。
新年人物自熙熙，彩索青帘到处垂。日暖桃蹊花落尽，雨深茅屋燕归迟。登山野屐应频蜡，出郭轻车想载脂。老境逢春正愁绝，为君援笔强题诗。
堤柳垂垂拂路尘，长条祇解绊归人。营巢燕子穿帘急，带雨花枝照眼新。一壑风烟如可擅，满床书帙未全贫。狂吟痛饮须公等，枯木庵前草自春。
小桥浮动似乘槎，坐看归牛带晚鸦。风卷断云飞玉马，水摇明月走金蛇。影翻凤尾槟榔叶，香散龙涎茉莉花。绝景胜游仍有伴，不妨流落在天涯。
相逢海上欲忘年，谁似君家父子贤。气比金茎吞沆瀣，文如岩壑带云烟。追随里巷吾无伴，独步诗骚子有权。青紫他年应俯拾，定中何必问诸天。
八年岭海未归人，万里天涯老病身。久堕黎蛮难择友，频经忧患易沾巾。我无妙策甘捐叶，子有长才预选抡。后夜更邀桥上月，为传羲御且停轮。
还家凖拟作重阳，行止升沈岂在忙。童稚迎门归亦好，云山作伴住何妨。经行汝政穷幽赏，宴坐吾今喜夜长。解柁径须寻旧隐，诛茅先葺竹间堂。
囊空无物寄妻儿，万里惟凭一首诗。旧日琴书都藞䕢，新年行步渐羸垂。时开竹户通幽径，旋结茅庵傍小池。永日无人惟宴坐，不贪杯酒不枰棋。
十年重九老天涯，异域空惊节物佳。杨柳枝头无落叶，芙蓉池面有残花。篱边菊好延陶令，坐上诗成戏孟嘉。随分清欢须酩酊，归时风帽任欹斜。
牢落双泉一病翁，十年忧患扫还空。荷稀竹密宜秋雨，户窄檐低耐飓风。尽日抄书北窗下，有时闲步小桥东。谁知万水千山外，亦与乡居兴味同。
梦魂忽到姜山寺，竹径松门夜不关。堂上千灯还闪闪，池中一水自潺潺。十年迥悟空心法，万里归寻葬骨山。欹枕觉来城角动，床头残月尚弯环。
一犁甘泽应虔恭，顿觉山川返旧容。宿霭酿成千嶂雨，迅雷惊起九渊龙。水生洲渚寛溪女，润浃郊原慰老农。衰病不知春过去，强持杯酒略相从。
爱君凛凛有英风，刮目相看为改容。榻解久悬延孺子，楼登百尺卧元龙。货因缕积成良贾，学务深耕鄙惰农。已约三冬重过我，尽携书史日相从。
燕归茅屋草芊绵，节物方惊海外偏。风扫落花春寂寂，雨添幽涧水涓涓。腊醅每谢邻邦馈，北果来从贾客船。胜日漫逢聊一笑，白头那问岁时迁。
郊外初闻黄栗留，仲春风物渐和柔。杀鸡炊黍成真率，挈榼携棋得胜游。聊欲劝君终日醉，未须悲我十年流。朝来已换轻衫窄，酒尽何妨典破裘。
路接蓬瀛日景迟，尘心消尽忘归期。雨余荒草侵三径，风起微澜皱一池。晚色远涵残照外，春光欲近禁烟时。黄鹂不肯檐间语，隔叶相呼过别枝。
胜日邀朋醉北园，森森乔木欲参天。更无粉色污尊俎，只有琴声敌管弦。腊酒旋开浮绿蚁，春芽初破瀹新泉。欲修禊事清明近，曲水流觞拟晋贤。
虹敛江空正寂寥，苦无灯火夜萧萧。暮潮和雨归沧海，华月穿云上碧霄。沙路微行尘不到，柴门深闭客难招。一杯黎酒还成醉，羁枕时闻犬度桥。
金炉未冷旋添香，风静云开月到廊。何处独吹西塞曲，无人同醉北窗凉。鳞鸿路隔书难寄，鼓角声迟夜渐长。明日欲寻真率约，浊醪时许过邻墙。
秋来雨足溢方塘，华屋临流四面凉。风飐圆荷翻翠盖，水涵芳蘂艶红妆。淡烟难掩天真色，薄日时烘自在香。诗老未须讥琐细，解陪梅菊到冰霜。
城南方沼尽栽莲，得雨花开晚更妍。自有清芬来袭袂，不须红粉笑当筵。彤霞晕脸深还浅，碧盖跳珠碎复圆。更拟中秋陪燕赏，月娥休妒水中仙。
已许携壶就绮罗，却因风雨断经过。不辞美酒十分劝，欲听佳人一曲歌。掌上要观摩勒果，池中难借右军鹅。使君独醒空回去，被冷灯青客奈何。
累岁严亭会众宾，今年九日未全贫。樽中有酒须招客，篱外无花免笑人。竹杖芒鞋行自惯，风轩水阁坐来频。鬓边强把茱萸插，万里谁嗟老病身。
朋游族党死生分，老寿今居第二人。松竹饱经炎海瘴，柳梅空想越溪春。身行九折心无转，息住三田气自新。白昼渐长窗日暖，始知羲驭解停轮。
频把光阴惜寸分，十年阅尽世中人。衰容暗换图中象，和气潜回海底春。香袅金炉沉水暖，茶烹石鼎乳泉新。丹元息息添真火，肯使空花翳五轮。
海山深处住多年，容貌虽衰齿尚坚。长使玉泉归绛阙，毎留真火暖丹田。感君特地贻干栗，知我犹能咬石莲。土物欲寻香翠报，近来行市正增钱。
杖藜欲往叹涂穷，赖有林庐寓此翁。日暮凭栏看涌月，夜凉开牖濯清风。浮沉直拟群鸥鹭，冷暖安能效燕鸿。独酌城南二三子，携棋挈榼笑言同。
负郭林庐带草堂，小亭轩敞对修篁。祖师但指青青色，诗老能闻细细香。风过户庭常掩冉，雨余衾枕自清凉。幽兰茉莉徒芬郁，气味不如君久长。
去年人日醉陈园，竹外风流洗瘴烟。花落野桃春寂寂，潮回南浦水涓涓。腊醅每谢邻邦使，北果常随贾客船。佳节漫逢聊一笑，老庖能鲙海鲈鲜。
目断佳城户一扃，名山千古返英灵。郡祠空复存图像，朝路无由认履声。大节已书班氏笔，丰碑应勒退之铭。文章不朽传贤嗣，收拾何劳假六丁。
壮节滋培雨露深，褎然文采冠儒林。恩沾二族全纯孝，忠贯三朝秉一心。墓木未悬吴札剑，断弦谁续伯牙琴。伤情故箧存遗帖，洒泪行间自不禁。
郊居多与泮宫邻，回首清游迹已陈。曳杖入门瞻庙像，穿林度壑访幽人。远稽邹鲁衣冠古，近揖江山气象新。饮水饭蔬真乐趣，始知席上有儒珍。
飞盖追随访隐沦，坐中佳客有荀陈。贪杯且可偷邻瓮，爱竹何须问主人。雨后已看山色爽，云头渐喜月华新。烹羊载酒邀同社，冷落杯盘笑集珍。
气清天朗属中秋，黉舍初成燕鲁侯。依旧规模环璧水，斩新牌榜灿银钩。青衿士子欣荣遇，白髪迂儒预胜游。尼父道行千载后，坐令南海变东周。
随车甘雨应精祈，乐岁豊年喜有期。草色青青连粟垅，竹声细细想荷池。欣逢山路花开日，正值田家酒熟时。凖拟明朝风日好，野桃应有未开枝。
道人何处是生涯，山绕孤村水绕家。鬓里雪霜全扫白，胸中梨枣旋开花。已乘绿景功初就，更服黄精善莫加。若向静中生妄想，还如炎地走冰车。
历遍昌江守令权，却回小邑作神仙。宦游未遂心先淡，归槖虽空意愈坚。浊酒三杯须满酌，枯棋一局要争先。闲居自得闲中趣，更活人间七十年。
海邦地僻少迎将，心逸身闲白昼长。賸欲哦诗追沈谢，不求名迹拟龚黄。旋移松石成云壑，时引笙箫入醉乡。吏散帘垂公事毕，清风一榻傲羲皇。
天衢未拟纵骅骝，南顾聊寛圣主忧。民颂永传儋耳国，家声夙著虎头州。簿书脱屣归华贯，翰墨收功入胜流。去去愿将民疾苦，尽摅胸臆副旁求。
平生忧道不忧贫，万里风波一叶身。路滑须凭木上座，天寒那用竹夫人。闲寻独鹤为仙友，笑指孤云作近邻。北客不劳频问讯，已拼终老海南滨。
百里威风已震惊，朱幡夹道耸先声。耕桑不扰民归业，香翠无求吏自清。老去方知五马贵，愁来未觉一杯轻。世情冷暖难开口，怀抱因君得尽倾。
全家卜筑面孱颜，变态烟云坐卧看。丘壑时应携妓女，阶庭还见产芝兰。水涵山影千寻碧，路转松阴十里寒。杖策它年容叩户，尽驱佳处入毫端。
载酒人无顾寂寥，秋来门巷更萧萧。风驱雨脚收千嶂，云卷月轮升九霄。松竹此时聊谷隐，巾车指日见弓招。登临莫作殊乡念，乘兴时寻小石桥。
客自东来说吉阳，始知儋耳本清凉。潮声卷海千峰雨，月色侵门满地霜。更欲何方寻佛国，此生真欲老蛮乡。安心守一师吾祖，尚觉人间日月长。
路隔仙凡只一尘，浮生出没转风轮。宿缘未断形虽换，异世相逢意自亲。圆泽再来寻旧伴，房公一笑悟前身。若将爱见迷真性，万劫难超未了因。
风卷阴霾日月明，鲸鲵已戮海波平。奸𪫺借手捐奇货，交友通书免诡名。旧俗衣冠回左衽，新疆兵革偃长城。圣君若用当时将，一洗烟尘宇宙清。
逐客多年住海滨，今朝喜作北乡人。飘风扫地卷烦暑，骤雨翻空洗瘴尘。境恶乍离宾馆陋，眼明欣睹佛祠新。松林竹径俱幽胜，留滞何庸叹苦辛。
重阳从古多伤感，逐客南来重叹嗟。镜里但惊添白髪，樽前犹未见黄花。求仙顿觉三山近，成佛无令一念差。习气平生都扫尽，更凭橘水洗尘沙。
暖阁初成荷北邻，欢然一笑欲烘春。香烟苒苒萦纡转，鼻息齁齁出入匀。睡美忽惊天曈昽，夜寒谁怕脚舒伸。老兵来报雪床厚，凖拟明朝共饮醇。
十载清游得重寻，风门小立契初心。上盘直与云天近，下瞰不知岩壑深。浥露黄花平衬地，著霜红叶巧依林。他年愿结香灯社，竹杖芒鞋数共临。
枯木摧残色境空，西风独占水芙蓉。瑶池饮散红妆闹，洛浦人归翠盖重。日影透帘香掩苒，月华侵坐客从容。闲花琐细能长久，免被移栽太华峰。
招提清绝冠诸方，溪绕山围胜气藏。好在池塘存旧址，依然花木隐禅房。风生殿阁元无暑，雨后松篁自有香。日暮不教清兴尽，更登绝顶瞰微茫。
山远江深胜地藏，森森乔木间修篁。月林不动参差影，花径常供自在香。沉水𦶟残金鸭冷，落花飞尽绿阴凉。神通甚愧维摩老，聊长蛮邦作醉乡。
才贤国运每相关，出处公遭典午间。梦里铅华浑脉脉，萧中芳迹尚班班。始高霄汉鸿飞远，终惜云巢凤不还。好是南阳扶汉鼎，勋名千古仰东山。
忠言直节动华夷，肯为投闲更息机。南国忽闻梁木折，中原犹望衮衣归。平生学术唯心得，晚节功名与愿违。老病无因执哀靷，翔风空有泪沾衣。
关中金印岂秦关，想见风流汉已还。大飨似书谯县石，兰亭宁数会稽山。空余此日归囊櫜，曾是当年杂佩环。万户况将取如斗，此章何足系腰间。
闻君新得小山川，画手来从郜雍贤。不学农夫焉用稼，若为王子岂知田。我真垅上躬耕客，亲见人间小隐天。始识何年京样熟，菊篱宁似景龙边。
驻车长道莫加鞭，得到幽蓝顿豁然。千仞岚高晴聚翠，万年枝花莫生烟。满窗夜到天涯月，一枕秋深海眼泉。自是寂中有真趣，如何潇洒不忘筌。
自从朱邸翊元良，圣学磨砻日就将。嗜饱岂容登鼎俎，剪桐争肯戏圭璋。经筵犹有八图在，御座俄惊一鉴亡。恤典隆名虽宠渥，何如大政细平章。
棘闱尚记一窗邻，把酒论文情独亲。辙迹我犹循井络，履声公已上星辰。追思九鼎回天力，莫赎千金报国身。老去驱车只剑道，忍看高冢卧麒麟。
非湛非摇此法源，当机莫厌假名存。直须过量英灵汉，方入无边广大门。万境交罗元不二，六窗昼夜未尝昏。翻思庞老事无别，掷剑挥空岂有痕。
苍苍夜色云云远，叶落风林噪乱鸦。香篆暖烟浓结穗，暗窗寒雪密飘花。琅琅翠竹幽音碎，耿耿青灯孤影斜。忘累俗情添兴雅，晚眠独啜满瓯茶。
前辈风流扫地空，秋香无复伍春红。旋培数本当幽砌，忽作双英满翠丛。可但断金私雨露，故应连璧傲霜风。得来称瑞毋轻剪，留此甘棠寿醉翁。
涅槃一路同来往，寸步宁亏达本乡。鹙子黠儿轻借便，由如哑子吃生姜。月上女，太无良，不涂红粉自风光。金锁玄关留不住，百尺竿头信脚行。
闻道三茅五洞门，翛然来往御风仙。云深骐骥那容步，松古龟蛇莫问年。邂逅江头披雾语，寻思岩畔枕流眠。自怜天柱曾孙老，句曲清游合有缘。
德山棒，临济喝，不是横该与竖抹。拈来直下要承当，透网金鳞活鱍鱍。活鱍鱍，任人看，碧天云静冷光寒。行行莫谓知音少，佛祖总在一亳端。
满腹诗书漫古今，频年流落易伤心。南冠终日囚车府，北雁何时到上林。开口摧颓空抱璞，胁肩奔走尚腰金。莫邪利剑今安在，不斩奸邪恨最深。
遥夜沈沈满幕霜，有时归梦到家乡。传闻已筑西河馆，自许能肥北海羊。回首两朝俱草莽，驰心万里绝农桑。人生一死浑闲事，裂眦穿胸不汝忘。
不堪垂老尚蹉跎，有口无辞可奈何。强食小儿犹解事，学妆娇女最怜他。故衾愧见沾秋雨，短褐宁忘拆海波。倚仗循环如可待，未愁来日苦无多。
燕山归来头已白，自笑客中仍作客。此生悲欢不可料，况复吾年过半百。故人惊我酒尚狂，为洗缾罍贮春色。酒阑人散月盈庭，静听清渠流㶁㶁。
平生幸识系珠衣，穷走他乡未得归。有客为传祗树法，此心便息汉阴机。百千三昩一门入，四十九年诸事非。寄与香山老居士，要凭二义发余辉。
前世曾为粥饭僧，此生随处且腾腾。经中因认人我相，教外都忘大小乘。写去欲云居士颂，信来如续祖师灯。他年辱赠茅庵句，谁谓因缘昔未曾。
芒屦松冠野外装，茶铛药灶静中忙。含风荇逐波纹展，著雨花连土气香。停策仰檐朝觅句，披襟穿树晚追凉。蓬蒿似欲荒三迳，疏懒谁知意更长。
旧日重阳厌旅装，而今身世更悲凉。愁添白髪先春雪，泪著黄花助晚霜。客馆病余红日短，家山信断碧云长。故人不恨村醪薄，乘兴能来共一觞。
两年重九皆羁旅，万水千山厌远游。白酒黄花聊度日，青萍绿绮共忘忧。却怜风雨梁山路，不似莼鲈楚泽秋。何必东皋是三迳，此身天地一虚舟。
词人诗句压离骚，按膝长吟意自豪。袖里虹蜺冲霁色，笔端风雨驾云涛。将衰难称千年祝，增重虚蒙只字褒。太史已应飞急奏，文星偏傍使星高。
堆架缣缃粲蔀居，眼前长物埽无余。避嚣肯要邻人卜，论友先寻上世书。汲古不须忧绠短，随波聊复任舟虚。勿欺文室才容膝，六合神游有日车。
去国匆匆遂隔年，公私无益两茫然。当时议论不能固，今日穷愁何足怜。生死已从前世定，是非留与后人传。孤臣不为沈湘恨，怅望三韩别有天。
先生寂莫草玄文，正要侯芭作富邻。客至但须樽有酒，日高不怕甑生尘。急催岭外传梅使，来饷篱边采菊人。已埽明窗供点笔，为君拟赋洞庭春。
峄阳惯听凤雏鸣，泻出泠然万籁声。已厌笙簧非雅曲，幸从炊爨脱余生。昭文不鼓缘何意，靖节无弦且寄情。乞与南冠囚絷客，为君一奏变春荣。
平生随牒浪推移，只为生民不为私。万里翠舆犹远播，一身幽圄敢终辞。鲁人除馆西河外，汉使驱羊北海湄。不是故人高议切，肯来军府问钟仪。
拭玉辕门吐寸诚，敢将缓颊沮天兵。雷霆傥肯矜雕弊，草芥何须计死生。定鼎未应周命改，登坛合许赵人平。知君妙有经邦策，存取威怀万世名。
当时初结两朝欢，曾见军前捧血槃。本为万年依荫厚，那知一日遽盟寒。羊牵已作俘囚献，鱼漏终期网罟寛。幸有故人知底蕴，下臣获考敢谋安。
不是凭虚避世喧，此中于物本无缘。静看畏影徒劳尔，题作斋心亦且然。意识已随言语断，生涯聊任岁时迁。老夫亦涉天游趣，三复南华第四篇。
稚川晚作罗浮游，渊明暂出还归休。东坡百谪乃欣慕，孙郎更欲参其流。四人出处无一似，千载相期风味耳。要须共著岩壑中，应只虎头知此意。
曾经浩劫故依然，老寿方知木有仙。直干凌空裁百尺，虚心阅世已千年。深蟠泽国兴王地，独傲天公造物权。玉树庭花非不好，只今谁占旧山川。
渺然于世不磷缁，手自栽花作四时。坐客听蛙聊复尔，呼卿闻雁汝为谁。眼中泉石论溪买，行处壶觞逐境移。早晚拈书来就读，别开三径与君期。
谢公当日此徜徉，千载空余一径荒。林壑久应无小草，石泉今即是甘棠。江山似恨功名误，花竹犹含笑语香。投老西州知不反，可堪垂涕笛筝傍。
水宿山行十日归，李侯应恨尺书迟。遥知雨别风流后，直到秋高木落时。负郭生涯千亩竹，长年心事四愁诗。与君家世如兄弟，岁晚同为丘壑期。
几年东阁叹差池，忽见溪山照紫微。千里讙传旌节至，一城争看锦衣归。敢言刺史分符宠，幸遇诸生鼓瑟希。早晚九重宣诏急，紫阳山下驿尘飞。
从渠儿辈错书麞，自写新诗细作行。门外满生书带草，林间知有德星堂。流匙已厌青精滑，蘸甲须尝白堕香。只恐笑谈须此老，又教天下起冯唐。
远屏郊园谁复过，支筇立到暮钟时。苦无啼鸟坐春去，时见好山缘竹低。行逢邻僧语一则，绝胜饮客呼三迟。人间万事不关我，以壳自遮如冻龟。
一雨真成解人意，翻盆注野却晴时。五更城上鸟乌乐，十日街头樱笋低。江声即随潮信急，云气欲度山椒迟。吾徒饱饭眼中见，炼息不应长学龟。
江山怪我数能来，政坐刀斤赦不才。生理喜于鱼得计，交情羞似鸩为媒。烟尘回首烽三月，花柳关情酒一杯。日夜故园归梦好，忆冲细雨𣃁蒿莱。
涉世真成百罅舟，漫教俗子相壶丘。投林老去三椽在，堕甑年来万事休。只欲携儿耕甫里，谁能著酒换凉州。绝怜扬子津头雨，管断江南庾信愁。
文书到眼只眵昏，出郭寻山聊解纷。驱马去迎三丈日，与僧同卧一窗云。竹间挥麈风相及，松下烹茶手自分。回首微官堪底用，他年泉石是知闻。
风埽阳侯雪阵平，雨催摩诘画图成。气吞浦溆重林尽，秋著江湖去鸟明。厚禄故人无一字，长年三老伴余生。会须满意开怀抱，到眼庐山不世情。
苔连深竹楚江干，分与幽人宴坐看。映得图书终日翠，凄成风雨未秋寒。渭川昔漫夸千亩，锦里今须种数竿。移取辟疆园畔去，免教童子报平安。
且欲相随苜蓿盘，不须多问沐猴冠。菊花有意浮杯酒，桐叶无声下井栏。千里江山渔笛晚，十年灯火客毡寒。男儿几许功名事，华髪催人不少寛。
向侯拄笏意千里，肯为俗弹头上冠。何时盛之青琐闼，妙语付以乌丝栏。日边人去雁行断，江上秋高枫叶寒。向来叔度傥公是，一见使我穷愁寛。
随侬何物四经秋，只有江南万斛愁。客枕蛩亲闻最早，郷书雁少到无由。菊丛今岁还经眼，茅把何时得盖头。工部也应儿女隔，羡他相近水中鸥。
旅营茅屋破苍苔，隔水花多不用栽。开卷古今千万事，杜门清浊两三杯。故人昔尚风相及，客子今并雨不来。已办此身如木石，沙禽那得更惊猜。
词源衮衮患材多，笔力骎骎跨永和。屡阅州符犹剖竹，盍归禁槖旧持荷。声华大似城南杜，勲业看如相国何。自笑萍踪久为客，那能绮丽尽余波。
过眼空花一晌休，坐狂犹得佐名州。虽遭泷吏嗤韩子，却喜溪神识柳侯。尽日野田行𫁂䅉，有时云峤听钩辀。会将新濯沧浪足，踏遍千岩万壑秋。
年少岂知身世浮，心期同老故山秋。谁教玉树埋黄壤，不许鸰原到白头。鼎鼎百年皆梦幻，悠悠万事判穷愁。当时鸿雁书来处，今日飘然成独游。
他州异县复芳时，彊起寻梅把一枝。浊酒纵能于道近，苍髯终不与春宜。逢人欲作娵隅语，去国长为偻句欺。斟酒旅情谁会得，径须京兆出蛾眉。
早冠清朝玉笋班，忽乘归兴拂衣闲。聊将诗酒关心地，尽占江湖在眼山。人坐数州空翠下，月行万顷水云间。当时范蠡曾知此，那得扁舟去不还。
分明圆峤与方壶，万壑千岩入坐隅。临赋竞传今日句，卧游安用昔人图。丹青霜叶秋明灭，水墨烟林暮有无。记取沧浪渔笛曲，他年要捋使君须。
台殿崇崇冠冢颠，行人跪起白云边。山河霸业三千里，歌舞灵衣五百年。铁马威神通异域，衮龙书命降中天。偃王遗种班班在，好乞韩碑记邈绵。
畴昔追随翰墨场，功名今日愧刘郎。英姿合上凌烟阁，巧谮曾遭偃月堂。双桨又乘清夜去，一尊聊发少年狂。归来却共灯花语，骑省看成满镜霜。
朝来剥啄叩门谁，昨夜灯花已报知。腰下方悬新守印，眼中已见故人诗。十年且喜朋簪合，千里休言官牒随。问我抽书何日竟，病来编简网蛛丝。
城外长淮绿渺弥，此行聊复雁门踦。边烽已息何妨醉，民讼全稀尚可诗。昭代声名方此振，中年离别未须悲。溧阳老尉还天幸，政自扳援得退之。
病来谁复顾湘累，君独无忘宿昔时。人物喜逢三语掾，风骚远过四愁诗。尊前破涕方成笑，人事多乖又语离。莫道天涯无雁到，好风宁不寄相思。
那知重到旧溪边，两月青灯听雨眠。闲引瘦筇行落叶，复寻清磬度疏烟。宦游南北梦千里，人世短长痴百年。安得随君飞鸟去，盘陀相对共安禅。
怪底青灯缀玉虫，忽传车马到溪东。鸟声应为故人好，梨雪欲将春事空。老去渊明三迳在，病来弥勒一龛同。总持相见问生死，为报百忧如梦中。
扰扰尘劳懒曳裾，此生终待老匡庐。两山分破吟难尽，一水飞来画不如。红杏成坛今仿佛，白莲结社漫踌躇。泮宫夫子能敦约，共采新闻广旧书。
蛮县三年喜及瓜，归欤春思自无涯。朝阳岩上无残雪，庆朔堂前已乱花。归到儿曹应借问，为言颠髪未全华。仲宣正得依投处，万里心安即是家。
年来何事忆莼鲈，家近秋风万顷湖。五马曾同当日渡，二疏今见古人图。山灵尚勒移文否，田父时遭泥饮无。余论不妨传四海，君家世世有潜夫。
拂衣归憩旧烟萝，钟鼎山林竟孰多。眼看空花皆是幻，心同古井肯重波。清谈三尺竹如意，宴坐一枝松养和。我亦行抛簪笏去，从君春日晒渔蓑。
尊酒相逢禊饮初，花飞柳暗忽春余。不嗔太史牛马走，许醉郎官樱笋厨。幸有雪儿歌妙句，何妨云液载行车。只愁人误刀头约，新月娟娟已镜如。
眼中烟水复云林，地胜身闲得细寻。沙暖凫鸥浑得意，日长桃李自成阴。风光欲尽今余几，杯酒相逢莫厌深。报答春江无好语，浪陪诸彦恣窥临。
万卷长年坐一窗，肯论丘壑与岩廊。江头同过楝花节，夜半剧谈狮子床。异世风流相延祖，他年言语傅君房。菰蒲渺渺但烟雨，何意眼中逢此郎。
晓寻幽处一牛鸣，空雾依迷失化城。茗椀薰炉重问讯，竹溪松坞共经行。云昏洲渚雨还作，风入菰蒲潮欲生。此地相逢复相别，江天病眼向谁明。
樛枝偃盖蔚相扶，绝胜分封五大夫。天遣岁寒双干合，人言江左百城无。闻孙为表祠丛胜，好事争传宰树图。肯学并柯桃与李，四时佳色照黄垆。
步历崔嵬数百寻，垂堂漫许戒千金。年来世事总如梦，老去儿曹长挂心。听雨不眠那夜永，行山未遍忽秋深。天寒更度宛陵水，霜月欲生风满林。
三载相依葛与瓜，一尊为别忽天涯。君先归路经回雁，我正幽栖似浣花。好去乘时追俊彦，莫嗔无力荐才华。城中若见渔樵客，须问浮溪老圃家。
蜻蜓斜日立帘钩，燕子新晴语柁楼。熠熠晚花随意得，茫茫春水此生浮。无官可缓三人带，有子能胜十具牛。老大拂衣归去好，莼鲈何必待清秋。
六代兴亡迹愈陈，迹陈谁遣意如新。古今更欲悲何事，天地长留景似人。云压山低惟妒晚，雾蟠江阔更含春。固知到此无穷感，岂独区区我一身。
经年坐久一蒲团，幽鸟时呼到曲栏。山色总兼溪色好，松声长学雨声寒。那将俗物关心事，只拟晴窗想鼻端。已作生涯蚕事老，故人谁肯报平安。
天教江海著潜郎，拟作他年柱下藏。未办壁书摹古漆，聊将阁本写官黄。苦心便拟耽成癖，病眼犹堪细作行。只恐雌霓成误读，更须频访沈东阳。
谁专小学国朝初，籍籍甘泉数二徐。辈行虽居骑曹后，典刑全是峄山余。柳家莫笑姜芽手，郑老方耽柿叶书。待得门前溪水黑，凭看合作定何如。
苔渍岚侵几百秋，诗仙寄我海南州。携来应自滇池国，得处还因博望侯。吹烛会寻延阁老，挂钱肯学饮家流。杖兮莫便为龙去，扶取衰翁老故丘。
累栋层轩缥缈间，碧虚相照水精寒。纵横尽得江山胜，俯仰方知宇宙寛。千里风烟环广座，四时星斗转危栏。何须更画东平障，十万人家表里看。
寂寂闲庭少客过，翛然丈室一维摩。脑脂遮眼空豪在，药裹关心奈老何。雨后书连修竹翠，夜深床绕候虫歌。东邻似最知人意，合有新诗到薜萝。
万石亭西半是苔，旧时官柳著行栽。使君为筑溪边屋，野老同倾月下杯。好在一廛从此记，休论三径有谁来。会须便作渔梁去，莫遣鸬鹚忽见猜。
晓看春水满方塘，静掩柴扉白日长。花意风光空烂漫，客愁山色对苍茫。扬州歌吹今何在，陶令田园亦就荒。试问南来米贵贱，欲随春浪过潇湘。
闻挈囊衣指故林，上堂长跪涕沾襟。肯将断雁相望影，来慰惊波未定心。客路山川方积雪，吾庐桃李久成阴。归鞍底用匆匆发，更促杯盘语夜深。
但知琼树鬭清新，不道三彭捷有神。处仲未闻开阁事，维摩空对问禅人。封侯燕颔何妨瘦，伐性蛾眉却怕颦。从此空花扫除尽，定须嚼蜡向横陈。
何须天气水边新，便好尊前赋洛神。定自中年多作恶，非关尤物解移人。莫愁阿鹜烦君嫁，且学西施为我颦。争似农家无一事，从来婚嫁只朱陈。
解事无人似乐天，玉簪旧语世相传。打包就使从前话，弹指安能断后缘。寂寂空房惟法喜，茫茫何处问臞仙。冬之夜永宜长虑，百计真从若个边。
依倚西风不自持，葳蕤羽葆杂金规。繁开不负朝阳色，独步非关昊帝私。把酒可能追靖节，掇苗终欲慕天随。春红过尽聊经眼，赖有芬菲慰所思。
此老胸中百万军，暂劳试手犬羊群。山头不复望廷尉，柱后何须用惠文。解带为城聊戏剧，卖刀买犊便耕耘。三山胜处开华屋，千载人传旧使君。
千里闽山驿骑飞，天书趣解海边围。异军方逐苍头起，元帅徐将白羽挥。翻就铙歌春举酒，收还烽火夜开扉。向来万事关兵气，却作风光坐上归。
琅舆深出未央门，十里圜坛气象尊。珪璧三千周典备，貔貅百万汉兵屯。青城浮霭连霜动，黄道微风带日温。不用灵光符圣武，从来精祲答乾坤。
倚空危榭压城楼，千里风烟摄寸眸。二华忽从天外落，三河直入坐中流。何人解得为邦乐，有客难甘去国愁。投老复来江汉外，此生归计日悠悠。
平生到处觅三椽，白首归来古刹颠。飞锡几逢花雨地，住山今得鸟窠禅。九霄鹏翼心虽在，万壑松风梦自圆。莫笑维摩方丈室，会看游戏着人天。
扃锁收传古圣师，飞扬不类虎头痴。槎枒老木垂云蔓，伛偻胡僧拖雪眉。丹墨已随岚霭尽，精神犹作电光驰。只应梦乞归岩寺，要使邦人习气移。
传得清凉祖佛衣，来新震泽旧禅扉。几年香木成林种，一日孤云带雨归。别路片帆方荡漾，名山八部已光辉。夜窗时得伽陀句，会寄江城秋雁飞。
相从常恨十年迟，握手匆匆每自疑。风艇烟帆还此日，隙烟篱井定何时。试看子学犹难售，须信吾穷未易医。千里同风杜夫子，可能时寄弹丸诗。
系船还共竹林居，忆昨杯行手挽蔬。满眼谁同春梦事，经年不枉故人书。木奴封户千头橘，雪片倾箱二寸鱼。信美湖湘异吾土，且寻烟艇意何如。
直道行藏世所难，拂衣谈笑便休官。逢时合上麒麟阁，执法先峨獬豸冠。两国旌旜交境外，三年帷幄侍朝端。庞眉未向清时老，万事浮云忽盖棺。
赐第崇宁一再春，建炎方识老成人。早为勇退山林士，晚作中兴社稷臣。手把青箱传后裔，日陪黄阁转洪钧。乡关间阔虽千里，松槚相望亦海滨。
诏跸南来首赐环，清名谁不仰高山。独操廷尉平反柄，徐步文昌侍从班。曾子哀矜情得后，皋陶明允罪疑间。中朝正赖公持议，那得超然便不还。
满朝忠恕更谁知，家有西京小杜书。扬子清贫安甔石，于公阴德大门闾。虽嗟平进𬸣腾晚，正值中兴选擢初。遗直至今谈未已，故知人不数曹蜍。
胸次光风霁月明，论文衮衮九河倾。一辞天上金銮直，再见湘南竹马迎。梁相合图烟阁上，郑公忽去雪山轻。眼看过棹呱呱泣，谁谓衡州浪得名。
前年旌节驻江湄，始向清扬识紫芝。名系南陬朱鸟影，官兼东观白云司。初惊楚俗招魂些，已见羊公堕泪碑。千古风流钟岭峤，湘人应配曲江祠。
家有平津旧学传，人材嘉祐至和前。运筹惯倚将军树，画诺频分刺史天。字得钟王真楷法，心超粲可祖师禅。零陵宴寝公重到，父老追思静治年。
天与精忠伯仲间，功成公独拂衣闲。专城早应贤侯选，延阁荣联近侍班。去国久违龙尾道，思乡长梦鹿头关。谈经尽日抠衣处，学子相逢泪雨潸。
壸范闺风照里闾，来嫔文伯荐牢蔬。眼看再世登词掖，身得三朝锡命书。忽报孟轲陈后鼎，漫劳潘岳赋闲居。遥知京兆新阡上，千两争看会葬车。
秋风一夕𫕥庭萱，无复春归寿母门。修墓已将征在合，渡江犹喜伯仁存。早为举案齐眉妇，晚见扶床坐膝孙。全福了无毫髪恨，始知阴德自平反。
优恩不与外庭同，诏墨亲颁出九重。钟鼎承家能两大，诗书教子得三从。葭莩密接椒房庆，脂泽频增石窌封。千里归来鸣鹤野，湘江正绕墓前松。
忆昨容衣未祔姑，哀深反哺白头乌。佳城欲见千年日，旅殡先求五父衢。汲汲素冠蒙雾雨，翩翩丹旐历江湖。竟成窀穸干戈后，此事哀荣世所无。
五世传家德有徽，更嫔萧史慕灵妃。平生未足鱼轩乐，故里空伤羽翣归。雌剑忽先收夜气，寸荄犹欲报春晖。自惭不就磨笄志，尚在徒能泪满衣。
心如金石气如虹，整顿乾坤指顾中。挽去暂成调鼎事，归来还作钓璜翁。东山胜践今人见，西洛耆年几客同。圮上一编浑未用，赤松那得便从公。
我公英爽笑臞仙，来占东南古洞天。几度倾身安社稷，一朝袖手向林泉。长劳海内簪缨望，小作山中杖屦缘。谩使吴儿生意气，凉台燠馆记他年。
冰蚕吐茧抽银忽，仙女鸣机号月窟。云绡裂断掷残𦈡，沦入空山作尤物。中书君老不任事，蛛网陶泓空俗骨。故令玉质傲松腴，万缕秋毫聊出没。
一春略无十日晴，处处溪云将雨行。野田春水碧于镜，人影渡傍鸥不惊。桃花嫣然出篱笑，似开未开最有情。茅茨烟暝客衣湿，破梦午鸡啼一声。
两纪中天侍冕旒，甘盘仍作济川舟。传家经术终黄阁，袖手功名未白头。身似留侯初出汉，葬如姬旦不忘周。千官祖奠城东陌，十里春风鼓吹忧。
名标南国洞中天，胄出西京鼎足贤。早扈六蜚依日月，晚辞三事作神仙。马蹄忽到縢公室，鸡梦那逢谢傅年。一品真王对异姓，功臣今日数凌烟。
渺渺孤程逐雁飞，茫茫平野见人稀。水纹萦石作虫篆，麦陇挂山如衲衣。日月尚留沧海照，山川盍护翠华归。春风自满江南岸，不管人间万事非。
过境全疑道若穷，萦纡百转曲回通。人行山顶半天上，舟绕溪流乱石中。狱讼已无前世号，衣冠犹有古人风。才归又见争相庆，共听歌谣万室同。
十样华樽照荜门，儿童歌舞彻比邻。他乡忽作青州梦，新岁初尝白堕春。敢谓五浆骇先馈，且欣一盏便醺人。扶衰却老皆公惠，肯学刘伶祀鬼神。
一见蝉联话不休，别来林壑又经秋。每思树杪闻清磬，几欲沙边具小舟。未办眼前茅一把，谁知身后橘千头。远公社里栽莲处，他日还能着我不。
溪山上下碧相寻，中有幽人妙陆沉。自古几人能转物，平生万事要刳心。清风不动竹阴直，白日有余春意深。世论未宜轻小隐，可能朝市胜山林。
千里云飘破浪开，使君知道荔枝来。未尝玉井醍醐味，先看金盘火齐堆。肯作浪题霜后橘，聊同驰寄陇头梅。到头应遣纤纤手，笑擘轻红噢酒杯。
雨痕狼藉龙挂虚，风林岑蔚枭哺雏。一川窈窕水云国，百家世世封樵渔。钟来木杪知有寺，杖藜起踏苍烟孤。溪山清明搀楚尾，台殿倾圮存唐余。
一脉泉随天地老，悠然洗尽半生心。欲令惠及生民远，须道仁同此水深。圣母慈灵昭往古，高题崇号重来今。登祠拜罢秋无际，目极西成万亩阴。
蜀道如天世路稀，那知五岭与云齐。登临直上凌霄去，仰视何妨稳步跻。仁杰思亲聊税驾，王尊念国欲鞭蹄。往还勿谓兹山险，更有无穷万丈溪。
苍崖千仞入寒云，一水分流照眼新。潭孕蚌胎珠弄月，石藏虹气玉蒸春。轮蹄自老青山路，香火谁闲白日身。愧乏涓埃报君禄，萧条双鬓满衣尘。
潘郎未觉鬓霜侵，佳致乘闲得得寻。古岸渺茫分远渡，飞甍虚敞快人心。融樽想见频颓玉，季诺由来雅胜金。野老固惭东阁客，何妨同作醉翁吟。
澹澹秋林挂夕晖，红尘扫尽白云飞。不嫌月到常开牖，一任风来自掩扉。啸木山猿如唤梦，衔花石鹿总忘机。何人参透其中味，野鹤舒翎天际归。
雨晴华表插无孤，雾散丹霞落雁湖。洞窈不知红日过，峰危倩得白云扶。人间谁道无蓬岛，天地分明有画图。山鸟罔知人未醒，隔林款款唤提壶。
格天阁在人何在，偃月堂深恨亦深。不见洛阳图白髪，但知郿坞积黄金。直言动便遭罗纤，举目宁知有照临。炙手附炎俱不见，可怜泥泽满墙阴。
老从神武挂尘冠，要与傍人分碧山。障落风前排集雁，影翻日下舞双鸾。云间隔断尘寰杳，月牖光通宇宙宽。安得此身生羽翼，朗吟飞过万峰间。
久知仕宦有升沉，此际门阑不觉深。半世人间初识面，一朝林下遽论心。依依落日催归骑，袅袅秋风动客襟。乡里小儿何太喜，异乡流落有知音。
窈窕招提入翠微，碧波千顷照岩扉。白头人向斜阳立，黄帽僧冲细雨归。芳树远从湖外见，残云纷绕雁边飞。分明一片佳山景，却忆松边笋蕨肥。
少年吴君抱奇识，四海一身求异术。逢时更得玄安文，西方诸侯正须君。高贤未遇世亦有，相见为陈休与咎。我自与世如参辰，从来无心怨牛斗。